הוועדה המיוחדת לצדק חלוקתי ולשוויון חברתי, כנסת 20, פרוטוקול מספר 1, 2016-08-01 11:00

יואב קיש: שלום לכולם.

יואב קיש: אני מאוד שמח לראות את האולם מלא.

יואב קיש: אני חושב שזה רק מבשר את חשיבות הוועדה הזו שאנחנו מקימים כאן.

יואב קיש: הוועדה הזו, ועדה מיוחדת לצדק חלוקתי ולשוויון חברתי, תדון בנושאים שהם בלב לבה של החברה הישראלית.

יואב קיש: אנחנו מדברים על הפריפריה, אנחנו מדברים על הרווחה, על החינוך, על הבריאות.

יואב קיש: יש הרבה מאוד נושאים.

יואב קיש: אני רוצה להגיד שבין הוועדות השונות הדברים האלה נדונים.

יואב קיש: זאת לא תהיה הפעם הראשונה שאנחנו מדברים על נושא של צדק חלוקתי בכנסת, ודאי שלא.

יואב קיש: הרבה מהדיונים בתוך הוועדות והצעות החוק נוגעים בדברים האלה.

יואב קיש: אנחנו החלטנו בכנסת לקחת את הנושא הזה ולייחד לו ועדה כי אנחנו כולנו סבורים וחושבים שזה ראוי וכך נוכל למקד את תשומת לב הבית הזה בנושא.

יואב קיש: נמצא אתנו ידידי חבר הכנסת מיקי זוהר שכיושב ראש ועדת הכנסת בכוונתי להמליץ עליו ליושב ראש הוועדה ולקבל את אמון החברים.

עיסאווי פריג': אפשר להציג מועמדות נגד?

יואב קיש: לא מקובל.

יואב קיש: לא בישיבה חגיגית.

יואב קיש: לצערי לא נוכל להישאר כאן כי יש ועדת כנסת שממשיכה דיונים.

יואב קיש: אנחנו הפסקנו את דיוני ועדת הכנסת כדי לקיים את ההצבעה בוועדה הזו ולאחר שמיקי ייבחר, אנחנו נלך לוועדת הכנסת.

יואב קיש: הוועדה הזו תמשיך לדון בנושא צעדת השוויון, הפערים בין המרכז לפריפריה, צעדה שהתחילה עם ראשי רשויות מהדרום.

יואב קיש: חיכינו עם הדיון הזה כדי שהוועדה תוקם ותוכל לדון בנושא.

יואב קיש: אני רוצה לומר לך מיקי ידידי, כמי שהרים את הדגל של הפריפריה ושל הנושא הזה מתחילת כהונתך בכנסת, אני חושב שאין ראוי יותר ממך להוביל את הוועדה הזו.

יואב קיש: אני מכיר את היכולות שלך, אני מכיר את העשייה שלך ואני בטוח שכאשר תתמקד בוועדה הזו הנושא הזה יקבל דחיפה רצינית ביותר.

יואב קיש: אני מאוד מאוד שמח שאתה תהיה יושב ראש הוועדה ואני בטוח שיחד עם החברים הטובים שנבחרו לוועדה תעשו רבות בכל הנושאים, בין אם זה דיור ציבורי, בין אם אלה הטבות מס, בין אם אלה מבני ציבור וייצוג הולם, לא מעט דברים ונושאים חשובים שראויים שיטופלו בצורה ממוקדת כפי שיהיה כאן בוועדה.

יואב קיש: אנחנו נקיים עכשיו את ההצבעה ולאחר מכן מיקי, אם ייבחר, יקבל את תפקיד היושב ראש וחברי ועדת הכנסת יצטרכו לעזוב.

יואב קיש: מיקי זוהר חבר, אני חבר, יהודה גליק חבר.

יואב קיש: יש מישהו מהליכוד במקומו?

יואב קיש: יהודה לא הגיע.

<קריאה: הוא מאשר.

יואב קיש: אכרם חסון מסיעת כולנו.

יואב קיש: בצלאל סמוטריץ מהבית היהודי.

יואב קיש: יוליה מלינובסקי מישראל ביתנו.

יואב קיש: עיסאווי פריג' מ-מרצ.

יואב קיש: מוזס מיהדות התורה.

יואב קיש: אחמד טיבי מהרשימה המשותפת.

דב חנין: אני במקומו.

יואב קיש: יש עתיד?

יואב קיש: אין.

יואב קיש: ש"ס?

מכלוף מיקי זוהר: יש להם חבר אבל הוא עוד לא הגיע.

יואב קיש: אני מביא להצבעה את הבחירה של חבר הכנסת מכלוף מיקי זוהר ליושב ראש הוועדה.

מכלוף מיקי זוהר: המחנה הציוני לא העבירו רשימות ונכון לעכשיו הם לא יודעים אם הם מעבירים.

נחמן שי: אנחנו נתמוך גם אם אנחנו לא רשומים כרגע.

יואב קיש: מי בעד אישור הבחירה של חבר הכנסת מכלוף מיקי זוהר ליושב ראש הוועדה?

יואב קיש: בעד – פה אחד

יואב קיש: פה אחד.

יואב קיש: מיקי, בבקשה, הכיסא שלך.

מכלוף מיקי זוהר: תודה רבה.

מכלוף מיקי זוהר: חברים, אני באמת מכבד את המעמד הזה באופן שקשה לי אפילו לתאר במלים ואני אומר לכם גם למה.

מכלוף מיקי זוהר: אני יושב בכנסת כבר מעל שנה ונתקלתי לא מעט פעמים בקיפוח של נושאים רבים.

מכלוף מיקי זוהר: ראיתי קיפוח עוד מיום היוולדי, כמי שמגיע מהעיר קריית גת ושימש גם כחבר מועצה וסגן ראש העיר, ראיתי איך נראה קיפוח.

מכלוף מיקי זוהר: הקיפוח הוא לא תמיד אך ורק גיאוגרפי אלא יש גם פריפריה חברתית, יש אפילו קיפוח מגדרי, יש קיפוח שגם קשור ללאום שלך ולזהות שלך, יש קיפוח בין עדות.

מכלוף מיקי זוהר: יש קיפוח במדינת ישראל.

מכלוף מיקי זוהר: כששאלו אותי איזו ועדה אתה רוצה להקים, כי הרי הנושא של הוועדה הובא לפתחי, אמרתי שהדבר שאני הכי מתחבר אליו זה צמצום פערים בחברה הישראלית.

מכלוף מיקי זוהר: נכון נאמר קודם על ידי חברי יואב קיש שבאמת משתף אתי פעולה בכנסת באופן הדוק ואני מודה לו על כך, שוועדות הכנסת, עקרונית תפקידן לפתור את נושא הקיפוח ולדון בו אבל העיסוקים שלהן רבים.

מכלוף מיקי זוהר: הוועדות צריכות לעסוק בהמון המון נושאים, בכמות אינטנסיבית של נושאים, ואת מי תמיד שמים בסוף?

מכלוף מיקי זוהר: את הפריפריה.

מכלוף מיקי זוהר: תמיד שמים בסוף את החלש כי אין מי שיקרא את הצעקה, אין מי שיבוא ויאמר אני כאן, מגיע לי.

מכלוף מיקי זוהר: מה שילד מקבל באזור הדרום, זה צריך להיות בדיוק מה שילד מקבל היום באזור תל אביב.

מכלוף מיקי זוהר: אם אנחנו לא נצמצם את הפערים בחברה הישראלית, הקרע בעם יגדל וכדי לאחות את הקרע, כדי ליצור אומה אחת מגובשת, מאוחדת וחזקה, אנחנו צריכים לצמצם את הפערים בחברה הישראלית.

מכלוף מיקי זוהר: הוועדה הזו תעבוד יותר קשה מכל ועדה אחרת.

מכלוף מיקי זוהר: אני מתחייב לזה.

מכלוף מיקי זוהר: היא תדון כל יום כשיש מליאה וכנסת – ואם צריך, פעם, פעמיים ושלוש פעמים ביום – בקיפוח.

מכלוף מיקי זוהר: הקיפוח יכול להתבטא במגוון נושאים.

מכלוף מיקי זוהר: למשל, יהודה ושומרון לעומת שאר חלקי הארץ.

מכלוף מיקי זוהר: יש שם קיפוח וכולנו מבינים אותו.

מכלוף מיקי זוהר: אני באופן אישי עסקתי בזה.

מכלוף מיקי זוהר: חברות אינטרנט, חברות כבלים לא רוצות להגיע ליהודה ושומרון ולתת להם שם את השירותים.

מכלוף מיקי זוהר: זה יעלה על הדעת?

מכלוף מיקי זוהר: גם זה יבוא לוועדה הזאת.

מכלוף מיקי זוהר: זאת סתם דוגמה אחת.

מכלוף מיקי זוהר: כל מה שקשור לבריאות, לרווחה, לחינוך, לתרבות, זה צריך להתפזר באופן שווה לארץ אבל במקומות מסוימים שיש חוסר, צריך לתת העדפה מתקנת.

מכלוף מיקי זוהר: גם למגזר הערבי, עיסאווי פריג'.

עיסאווי פריג': אתה מדבר על חברות האינטרנט שלא מגיעות לשטחים.

מכלוף מיקי זוהר: גם זה.

מכלוף מיקי זוהר: אתה תבוא להתנגד.

עיסאווי פריג': אתה מדבר על צמצום פערים ועל קיפוח.

מכלוף מיקי זוהר: כן.

מכלוף מיקי זוהר: תן לי להשלים את הנאום ואחר כך יהיה לנו זמן לריב עד שתתעייף.

מכלוף מיקי זוהר: כן, אבל גם למגזר הערבי אנחנו נדאג שלא יהיה קיפוח.

מכלוף מיקי זוהר: למגזר הדרוזי, חד משמעית.

מכלוף מיקי זוהר: זה חלק בלתי נפרד ממה שהוועדה הזאת תעסוק בו ואני שמח שאכרם חסון הצטרף לוועדה.

מכלוף מיקי זוהר: אנחנו ביחד נעשה הרבה דברים למען המגזר הדרוזי.

עבדאללה אבו מערוף: למה?

עבדאללה אבו מערוף: המגזר הדרוזי מקופח?

מכלוף מיקי זוהר: הוא מקופח.

עבדאללה אבו מערוף: למה הוא מקופח?

מכלוף מיקי זוהר: כך אני חושב.

עבדאללה אבו מערוף: אתה חושב שהוא מקופח?

עבדאללה אבו מערוף: בוקר טוב אליהו.

מכלוף מיקי זוהר: לכן אנחנו כאן.

מכלוף מיקי זוהר: אני מציע לאדוני לבוא לוועדה ולנסות לעורר סוגיות בנושא.

מכלוף מיקי זוהר: המגזר הדרוזי מקופח.

מכלוף מיקי זוהר: אנחנו נצמצם את הפערים הללו.

עבדאללה אבו מערוף: אני מדבר בציניות.

עבדאללה אבו מערוף: אכרם חסון הבין למה אני מתכוון.

מכלוף מיקי זוהר: אני לא הבנתי.

עבדאללה אבו מערוף: כנראה לא הבנת.

מכלוף מיקי זוהר: לא הבנתי.

עבדאללה אבו מערוף: עם כל הכבוד, אתה צריך להבין למה התכוונתי.

מכלוף מיקי זוהר: תגיד.

מכלוף מיקי זוהר: תבהיר בהמשך.

עבדאללה אבו מערוף: ברצון אני אבהיר.

מכלוף מיקי זוהר: תוכל להתייחס אחר כך כאשר אנחנו נקיים דיונים סוערים וענייניים.

מכלוף מיקי זוהר: זאת מהותה של הוועדה.

מכלוף מיקי זוהר: ברשותכם, כתבתי כמה דברים ואני רוצה לומר אותם.

מכלוף מיקי זוהר: למי שלא זוכר, נבחרתי כנציג מחוז הנגב לסיעת הליכוד.

מכלוף מיקי זוהר: הגעתי מהדרום.

מכלוף מיקי זוהר: דווקא כנציג מחוז הנגב של סיעת הליכוד, סיעה שאני לפחות מבחינתי רואה במודל הרציני והחשוב ביותר שלי, מנחם בגין זיכרונו לברכה שייצג את כלל העם על עיקרון חמשת ה-ממים – זה הדבר שמנחה אותי וזה הדבר שינחה את הוועדה הזו.

מכלוף מיקי זוהר: כן, אני רוצה לשנות סדרי עולם.

מכלוף מיקי זוהר: אני רוצה להביא לחלוקת משאבים צודקת, מאוזנת, מגוונת, חומרית ותרבותית, לצמצם את הפערים בחברה הישראלית בכל התחומים – בבריאות, בחינוך, ברווחה, בתרבות, בקרקעות, בהכנסות.

מכלוף מיקי זוהר: צמצום פערים בין תושבי הפריפריה למרכז במגוון התחומים, גם כמו שציינתי בין יהודה ושומרון לשאר חלקי הארץ.

מכלוף מיקי זוהר: יש שני פערים שכולכם מכירים גם בין חרדים לחילוניים, ערבים ליהודים, דרוזים ליהודים.

מכלוף מיקי זוהר: פריפריה חברתית כאשר בתוך הרשויות השונות תראו שכונות מקופחות עם ריבוי של מקרי רווחה שאף אחד לא שם לב אליהם.

מכלוף מיקי זוהר: חלוקה מחודשת של דיור ציבורי, חלוקה מחודשת של קרקעות, גבולות, אזורי תעשייה ברשויות מקומיות ותקציבים של חינוך וספורט.

מכלוף מיקי זוהר: גם בהטבות מס ליישובי הפריפריה אנחנו נעסוק ויכול להיות שגם באחרים וגם בפיזור של מבני הציבור בארץ.

מכלוף מיקי זוהר: סתם דוגמה, אם מחר בבוקר יחליט משרד הבריאות להקים מכון סי.טי.

מכלוף מיקי זוהר: , מי קבע שהמכון הזה יהיה דווקא במרכז הארץ?

מכלוף מיקי זוהר: למה שלא יהיה בצפון או בדרום?

מכלוף מיקי זוהר: זו שאלה שהוועדה הזו תצטרך לדון בה ותצטרך גם לתת פתרון ולתת המלצות לכל מי שצריך לקבל את ההחלטה.

מכלוף מיקי זוהר: הוועדה תוכל לעורר דיונים ציבוריים שבסופו של דבר גם יביאו להישגים לפריפריה וכל הישג שיושג בוועדה הזו, הוא יהיה בהיקפים משמעותיים הרבה יותר מעלותה כפי שביקרו אותי כי ביקרו את הקמת הוועדה בעלות של מאתיים אלף שקלים.

מכלוף מיקי זוהר: אני לא מתבייש בעובדה הזאת.

מכלוף מיקי זוהר: כן, הוועדה הזאת תעלה למשלם המסים מאתיים אלף שקלים בשנה ויכול להיות שאפילו תעלה 250 אלף שקלים בשנה.

מכלוף מיקי זוהר: אבל ההישגים שהוועדה הזו יכולה להביא לאזרחי הפריפריה ובכלל לאזרחי ישראל, הם יכולים להגיע למיליארדי שקלים.

מכלוף מיקי זוהר: לכן אני מבקש מכל המבקרים, כמו שאמר ראש הממשלה בנימין נתניהו, לפני שהם תופרים את החליפות, להמתין בסבלנות ולראות את תוצאות ההישגים של הוועדה.

מכלוף מיקי זוהר: לאחר מכן לא חייבים להחמיא אבל לפחות להפסיק את הביקורת.

מכלוף מיקי זוהר: חברים, אני מתכוון באמת לעשות את המרב ולעשות את כל מה שאני מסוגל כדי להוכיח שהייתי ראוי למינוי הזה כי בעיני זה מינוי חשוב ויש עלי נטל גדול של חובת הוכחה שאני מתכוון בעזרת השם להגשים ולהשלים.

מכלוף מיקי זוהר: חברים, בואו נתחיל את הדברים.

מכלוף מיקי זוהר: מי שרוצה לומר דברים, בבקשה.

עיסאווי פריג': ידידי מיקי, ביום שמח כזה אני חייב להתמקד בדברים החיוביים ובברכות.

עיסאווי פריג': חברים, זה לא סוד שהילד הזה נולד באופן בעייתי ולא נולד באופן נורמלי.

עיסאווי פריג': הביקורת, בחלקה הגדול בצדק, אבל זאת ההזדמנות להפיח רוח חיים בילד הזה שנולד לחיים.

עיסאווי פריג': צדק חלוקתי, ידידי מיקי, זאת מילה מאוד גדולה.

עיסאווי פריג': זאת מילה מאוד פופולרית וכולם משתמשים במילה פופוליסטית אבל השאלה איך מתרגמים את זה הלכה למעשה.

עיסאווי פריג': אתה ציינת משפטים מאוד חשובים כמו חלוקת משאבים צודקת, צמצום פערים, חלוקה מחודשת של גבולות, פיזור מבני הציבור בארץ, הישגים אבל גם אמרת בין תושבי יהודה ושומרון לשאר חלקי הארץ וכך אתה גורם להם לעוול, לתושבי יהודה ושומרון, לשטחים.

עיסאווי פריג': אתה גורם לסמוטריץ עוול כי אם אתה מצמצם את הפערים בינו לבין קריית גת, הוא צריך לוותר על המון דברים.

עיסאווי פריג': שם אין עניים.

עיסאווי פריג': אצלך יש עניים.

עיסאווי פריג': אני מאוד מקווה חברי מיקי שאכן הכוונות שלך והרצון ומילת הקיפוח בה התחלת את הדיון תבוא לידי ביטוי והוועדה הזו והצדק החלוקתי שאתה מדבר עליו אכן ידבר לכלל אזרחי מדינת ישראל באשר הם.

מכלוף מיקי זוהר: בהחלט.

עיסאווי פריג': פריפריה, ערבים, כל מי שנמצא בתחתית.

עיסאווי פריג': כאשר אנחנו מדברים על צמצום פערים, אנחנו צריכים להתייחס לכל אזרחי המדינה.

עיסאווי פריג': אנחנו נשפוט אותך לפי מעשים וברגע שהפעילות תצא לדרך – ולפי הנוכחות של האנשים וראשי המועצות אני רואה שיש התעניינות מוגברת ומעניינת בוועדה – נשכח את כל תהליך הלידה הבעייתי של הוועדה.

עיסאווי פריג': שיהיה לנו בהצלחה.

מכלוף מיקי זוהר: תודה רבה לעיסאווי פריג'.

מכלוף מיקי זוהר: אני לא יכול לחכות לדיונים הסוערים שיהיו לנו כאן בוועדה.

עיסאווי פריג': יהיו.

מכלוף מיקי זוהר: חבר הכנסת מוזס, חברי ורעי.

מנחם אליעזר מוזס: ברשות חברי היושב ראש, חבריי חברי הכנסת, כל ראשי הרשויות והמוסדות השונים ובפרט ראש עיריית ירושלים, אם אשכח ירושלים תשכח ימיני, אם לא אעלה את ירושלים על ראש שמחתי.

מנחם אליעזר מוזס: מיקי, הספקתי בשנה הזאת להכיר את היכולות שלך ואת הרצינות שלך והקשרים שלך.

מנחם אליעזר מוזס: אתה יודע שאתה הולך כאן באמת לשנות סדרי עולם?

מכלוף מיקי זוהר: זו התכנית.

מנחם אליעזר מוזס: רק השם יצליח ולוועדה הזאת יהיו שיניים לבצע ולהגשים את כל החלומות שלך כי אלה גם החלומות שלנו.

מנחם אליעזר מוזס: מי כמוני יודע עד כמה קיפחו אותנו בשנתיים וחצי הקודמות עת הייתה הממשלה הקודמת, החל מביטול שעות השילוב.

איתן ברושי: מיקי גם היה בממשלה הקודמת.

מנחם אליעזר מוזס: לא.

מנחם אליעזר מוזס: הוא לא היה.

מכלוף מיקי זוהר: הייתי סגן ראש עיר.

איתן ברושי: לא אישית.

מכלוף מיקי זוהר: הייתי חלק מהמפלגה של הממשלה.

מנחם אליעזר מוזס: אין לי טענות למיקי.

מנחם אליעזר מוזס: הניסיון שלי אתו בקדנציה הזאת, הוא ממש נפלא.

מנחם אליעזר מוזס: לא נותר לי אלא לאחל לך שבאמת תצליח בדרכיך בכל אשר תפנה, תשכיל ותצליח וכולנו נצליח.

מכלוף מיקי זוהר: בעזרת השם.

מכלוף מיקי זוהר: תודה חבר הכנסת מוזס.

מכלוף מיקי זוהר: ברשותכם, ראש העיר ירושלים, בדיון הבא כמובן אתה תהיה חלק מרכזי בו, אבל אם אתה רוצה לומר כמה מלים, בבקשה.

מכלוף מיקי זוהר: כך גם ראש העיר ירוחם.

מכלוף מיקי זוהר: לאחר מכן נוכל לחזור לחברי הכנסת.

מכלוף מיקי זוהר: אתם רוצים לחכות לדיון על צעדת השוויון?

ניר ברקת: קודם כל, נאחל לך בהצלחה.

ניר ברקת: בהחלט איש מוביל בכנסת בנושא הזה.

ניר ברקת: ברכות ובהצלחה.

ניר ברקת: אנחנו בהמשך נתייחס.

מכלוף מיקי זוהר: תודה.

מכלוף מיקי זוהר: חבר הכנסת דב חנין, בבקשה.

דב חנין: תודה אדוני היושב ראש.

דב חנין: אני מצטרף לברכות.

דב חנין: זה לא סוד שהיה ויכוח קשה בכנסת על הקמת הוועדה הזאת והאופוזיציה חשבה שלא נכון להקים ועדות נוספות ובטח לא להקים אותן בצורה שהן הוקמו.

דב חנין: למרות זאת, אני שמח שהוועדה הזאת קיימת היום.

דב חנין: אני רוצה להזכיר לכולנו איך הוקם מבחינה היסטורית המשרד להגנת הסביבה.

דב חנין: המשרד להגנת הסביבה הוקם במקור כאשר היה פרלמנטר מצוין בשם רוני מילוא שהובטח לו להיות שר בממשלה ולא נמצא לו תיק.

דב חנין: לכן לא הייתה ברירה לראש הממשלה שמיר והוא הקים את המשרד להגנת הסביבה והיום אנחנו כולנו מבינים שבלי המשרד להגנת הסביבה אנחנו לא יכולים.

דב חנין: אני מאחל לוועדה הזו שזה יהיה גורלה, שבעוד כמה שנים אנחנו כולנו נסתכל בכנסת ונשאל איך אפשר היה בלי ועדה לצדק חלוקתי בכנסת ואיך הכנסת עבדה.

דב חנין: אדוני היושב ראש, אני חושב שהתפקיד של הוועדה הזו הוא תפקיד מאוד קשה כי חוסר הצדק החלוקתי בחברה שלנו לא בא משמים.

דב חנין: זאת לא גזרת גורל וזה לא בגלל ציווי אלוהי.

דב חנין: אין צדק חלוקתי בחברה שלנו בגלל מדיניות ולא בגלל טעות.

דב חנין: הועדה הזאת תצטרך להיות הכלי שמאחד כוחות בכנסת להתמודד מול מדיניות שהיא מושרשת מאוד עמוק בתוך המערכת, שהיא מושרשת בהשקפות עולם, היא מושרשת באמונות שתיתן לאלה שנמצאים למעלה ואז זה יטפטף בסוף לאלה שנמצאים למטה.

דב חנין: כל התפיסה הבעייתית המוטעית וההרסנית הזאת, נגדה צריך להיאבק.

דב חנין: אני מברך על דברי הפתיחה שלך.

דב חנין: הוועדה הזאת צריכה להיות המקום בו נלחמים למען פריפריות, למען מיעוטים, למען הציבור הערבי, למען המזרחים, למען הפריפריות הגיאוגרפיות, למען הפריפריות החברתיות שאינן פריפריות גיאוגרפיות.

דב חנין: אני גם מקווה, אדוני היושב ראש, שלשולחנה של הוועדה הזו יגיעו גם דברי חקיקה.

דב חנין: מאוד מאוד חשוב.

מכלוף מיקי זוהר: זו התכנית.

דב חנין: שהוועדה הזאת תהיה ועדה שלא רק עוסקת במדיניות ברמה הכללית אלא גם לוקחת לטיפולה חוקים.

דב חנין: אתה לגמרי צודק שוועדות הכנסת הנוכחיות מאוד מאוד עמוסות ואני כמי שמקדם חוקים שעוסקים בצדק חברתי מאוד מייחל לרגע שבו כאשר ועדה לא מסוגלת לטפל בחקיקה, אולי בגלל קשיים, אולי בגלל חוסר זמן, אולי בגלל לחצים, תבוא הוועדה הזו ותגיד אנחנו מוכנים להתנדב למשימה הקשה ואנחנו מוכנים לקחת על עצמנו לקדם את החוק הזה כדי להעביר אותו במהרה בימינו.

דב חנין: תודה ובהצלחה.

מכלוף מיקי זוהר: חד משמעית אני רוצה לומר לחבר הכנסת דב חנין שכל מה שקשור לחקיקה, הוועדה הזאת היא ברת סמכות לחקיקה.

מכלוף מיקי זוהר: יש לה סמכויות ככל הוועדות בכנסת.

מכלוף מיקי זוהר: אני יכול להגיד לך שכבר דיברו אתי על מספר חוקים שרוצים להעביר אלי.

מכלוף מיקי זוהר: אני לא יודע אם זה מחמיא או מלחיץ, אבל זה קרה.

מכלוף מיקי זוהר: אני כבר אמרתי שהוועדה הזו באה לעבוד.

מכלוף מיקי זוהר: זאת לא ועדה שאמורה להיקרא ועדה אלא היא צריכה באמת לבצע עבודות גם עבור הממשלה וגם עבור אזרחי ישראל.

מכלוף מיקי זוהר: קודם כל עבור אזרחי ישראל וכך גם יהיה.

מכלוף מיקי זוהר: חבר הכנסת אכרם חסון.

אכרם חסון: בוקר טוב.

אכרם חסון: ברכות.

אכרם חסון: אני מאחל לך הצלחה כיושב ראש הוועדה החשובה הזאת שאני אישית מאמין בה.

אכרם חסון: אין ספק שהתרבות הישראלית היא אנטי והיא נגד והיא מבקרת, ורק אולי בסוף תבדוק את התוצאות.

אכרם חסון: יש לנו תרבות רעה בארץ לצערי הרב ואין פרגון.

אכרם חסון: אני דווקא כאן מפרגן וגם תומך בהקמת הוועדה כי המגזר שלי סובל מאפליה מתמשכת מאז קום המדינה.

אכרם חסון: אני רוצה גם לומר לכם שיש בארץ 900 אלף ילדים רעבים ויש 2.5 מיליון משפחות עניות במדינת ישראל, יש יהודים וערבים ולא רק ערבים אלא כולם באותה צלחת.

אכרם חסון: מי שעני ומי שרחוק ממרכז העניינים, נמצא במצב סוציו אקונומי קשה ביותר.

אכרם חסון: אני ערכתי כמה בדיקות ואני רוצה לשתף את החברים.

אכרם חסון: למשל, דלית אל כרמל, הכפר הדרוזי שאולי הוא הכי מבוסס והוא שלוש מתוך עשר במצב סוציו אקונומי.

אכרם חסון: הוא חלש.

אכרם חסון: בעשרים השנים האחרונות הממשלות לא הקימו אפילו מפעל אחד בכפר דרוזי כלשהו, כך ש-שישים אחוזים מהמגזר חיים ממשכורת אחת.

אכרם חסון: אני תמיד אמרתי שגם החבר'ה היהודים המבוססים עם שתי משכורות לא מסיימים את החודש ובוכים בסופו, אז תאר לעצמך מה קורה לאוכלוסייה שחיה ממשכורת אחת.

אכרם חסון: איך מודדים חברה?

אכרם חסון: מודדים חברה מבחינת השכלה וחינוך ומבחינה כלכלית.

אכרם חסון: אז אם בעשרים השנים לא הקימו מפעל אחד ומצבנו מבחינת האקדמיה הוא כזה ש-15 אחוזים מאלה שמסיימים בגרות הולכים לאקדמיה לעומת 48.5 אחוזים אצל אחינו היהודים, אז מצבנו לא רק על הפנים אלא אנחנו מחוקים ולא קיימים.

אכרם חסון: לכן לוועדה הזו יש חלק נכבד וחלק מרכזי בשינוי המצב הסוציו אקונומי, לעשות צדק חברתי ולקדם.

אכרם חסון: אני גם מאלה שטוען שאם המדינה הייתה משקיעה הרבה אצל הערבים, היא הייתה מצמיחה את כלכלתם, הייתה מתקדמת ומתפתחת, היה מה להפסיד לכל אזרח במדינת ישראל.

אכרם חסון: אנחנו צריכים לדאוג לכך שלכל אזרח יהיה מה להפסיד.

אכרם חסון: אנחנו צריכים לתת ולעזור ואני כאן ביחד אתך לשנות את המצב ולעשות דברים טובים.

אכרם חסון: תודה רבה.

מכלוף מיקי זוהר: אני מצטרף לדברים בכל מה שקשור לחברה הערבית.

מכלוף מיקי זוהר: כמובן שלחברה הדרוזית, אין חולק על כך שאנחנו צריכים לדאוג אבל נדבר על החברה הערבית.

עיסאווי פריג': למה לגבי החברה הערבית יש חולק?

עיסאווי פריג': למה אתה מתחיל את המשפט הזה?

מכלוף מיקי זוהר: תן לי לסיים את הדברים.

מכלוף מיקי זוהר: אני לא חושב שיש מישהו, אפילו במפלגה שלי - חוץ מבגין, שהוא באמת מספר אחד בנושא הזה - שהחברה הערבית לא חשובה לו.

מכלוף מיקי זוהר: אני אומר לך שהחברה הערבית, הדרך היחידה לגרום לה להרגיש שווה, היא באמת להתייחס באופן רציני לכל הבעיות ולכל הסוגיות וגם לתת פתרונות אמיתיים ולא רק לדבר.

מכלוף מיקי זוהר: ברגע שהחברה הערבית תקבל פתרונות אמיתיים מממשלת ישראל ובכלל ממדינת ישראל, אין לי בכלל ספק שהיא קודם כל תרגיש חלק וכל הקונוטציות השליליות שכל פעם מתקשרות לחברה הפלשתינית שהיא לא קשורה לחברה הישראלית, כי החברה הפלשתינית במקומה כבודה מונח ואני לא רוצה להתעסק אתה.

מכלוף מיקי זוהר: אותי תמיד עניינה החברה הערבית שהיא חלק בלתי נפרד ממדינת ישראל ואנחנו צריכים לדאוג לצמצם את הפערים.

מכלוף מיקי זוהר: אלה הדברים שאני מתכוון לעשות.

מכלוף מיקי זוהר: חבר'ה, אין בעיה שתהיו קטני אמונה, אבל אל תשכחו לפרגן אחר כך.

מכלוף מיקי זוהר: חבר הכנסת תמר זנדברג.

תמר זנדברג: תודה רבה אדוני היושב ראש.

תמר זנדברג: אני לא רוצה להיכנס לנסיבות הקמת הוועדה.

תמר זנדברג: אנחנו כאן.

תמר זנדברג: יש קרבות פוליטיים כולל בין קואליציה לאופוזיציה, בזמן האחרון נראה שדווקא הקרבות הם בקואליציה, בתוך הקואליציה פנימה, שהם המעניינים ואולי יותר חשובים פוליטית.

תמר זנדברג: .

תמר זנדברג: אני רוצה להתייחס לנושא עצמו ואני מאוד גאה על כך שנושא הדיון הראשון בו בחרת לעסוק הוא נושא שאנחנו יזמנו והוא אי השוויון לכבודו הוקמה הוועדה ולא רק אי השוויון אלא המאמצים להשגת השוויון והצדק.

תמר זנדברג: זה מתבטא אולי בצורה הטובה ביותר בשם הוועדה שהוא צדק חלוקתי.

תמר זנדברג: אני רוצה לומר שאני לא חושבת שאני חשודה בתמיכה או באהדה מיוחדת באופן כללי לממשלה הזו.

תמר זנדברג: אני כן רוצה לומר שבזמן האחרון התחילו בכמה מישורים כמה וכמה ניצנים של – אני לא רוצה להגיד תיקון – הכרה בכמה עוולות שהן ארוכות שנים ואפילו עשרות שנים.

תמר זנדברג: כולן תוצאה של מאבקים אזרחיים קודם כל וזה המקום להריע ולהצדיע להרבה מאלה שיושבים כאן, ואני מזהה כאן הרבה פרצופים מהרבה מאבקים בתחום התקצוב הדיפרנציאלי, בתחום ההכרה בעוול, הריסות בתים בדיור הציבורי והמון המון נושאים שיובאו לפתחה של הכנסת יכול להיות דרך הוועדה הזו והם קשורים להשגת צדק.

תמר זנדברג: עוד דבר שגילינו במאבקים הציבוריים הוא שככל שאנחנו יורדים במידת הכוח שניתנת לציבור, כך גדל העוול שאפשר לעשות לו בשקט, בלי שהוא זוכה לתהודה או לקול זעקה שקם.

תמר זנדברג: זה נכון בדיור הציבורי שברובו הוא מזרחי, זה נכון בפריפריה שברובה היא מזרחית, זה נכון בישובים שאפשר לסווג אותם בכל מיני דרכים.

תמר זנדברג: חבר הכנסת יוסי יונה ואני לא מזמן ניסינו לראות מה הדרך הנכונה כאשר אנחנו רוצים להשוות בין ישובים שונים, רשויות מוניציפאליות, מה הדרך הנכונה למדוד אותם.

תמר זנדברג: האם לפי האשכול הסוציו אקונומי, האם לפי המיקום הגיאוגרפי, האם לפי החוזק הכלכלי של הישוב או לפי החוזק הכלכלי של תושביו.

תמר זנדברג: המסקנה אליה הגענו היא שככל הנראה הדרך הנכונה ביותר היא שילוב של כל אלה וככל שאנחנו מסתכלים על מוחלשות כפולה ומכופלת ומשולשת ומרובעת לפעמים, כך קטן הקול שניתן עד היום לאותו ציבור.

תמר זנדברג: זה בין היתר מה שיש לנו, וזו משימה משותפת, לעשות.

תמר זנדברג: אני רוצה לברך גם את חברי לסיעה חבר הכנסת עיסאווי פריג' שהוא חבר בוועדה הזו וייצג אותנו, את הסיעה, בכבוד.

תמר זנדברג: המשימה היא של כולנו, של כל הכנסת, של כל הבית ושל כל החברה הישראלית.

תמר זנדברג: אני בטוחה שאנחנו ניגע כולל בסוגיות הקשות והמוגלתיות, כולל חלוקת הגבולות, כולל חלוקת ההכנסות ממקורות הכנסה, כולל חלוקת המשאבים מטעם משרדי הממשלה, כולל התקצוב הדיפרנציאלי וכולל מה הסל שילד נולד אתו כשהוא ילד, מה הקרן והריבית והחוב על הריבית והריבית דריבית שהוא מגיע אתו לעולם מעצם זה שהוא נולד במקום מסוים, בצבע מסוים, שייך לקהילה מסוימת וזה התפקיד שלנו, של המדינה, לספק הזדמנות שווה לכל אחד ואחד מהילדים האלה בהתעלם לחלוטין משאלות של דת, לאום, גזע, מין וכולי.

תמר זנדברג: אנחנו מגויסים לתיקון הזה.

תמר זנדברג: אנחנו לרשות הכנסת, לרשותך, באמת בלי קשר לקואליציה ואופוזיציה.

תמר זנדברג: אני בטוחה שהציבור הרחב שיושב כאן מסתכל לכולנו בעיניים, מסתכל על התיקון ומסתכל על השאיפה לשוויון והוא גם מאוד מאוד חכם ומתוחכם ויודע לגלות ולזהות מתי עובדים עליו, באמצעות מה, באמצעות איזה ספין ובאיזו דרך.

תמר זנדברג: לכן גם אתה קודם כל אבל כולנו נישפט כאן לאור הקריטריונים האלה ואני בטוחה שבסוף עבודת הוועדה נביא בשורה לציבור הישראלי.

תמר זנדברג: תודה.

מכלוף מיקי זוהר: אני חושש לומר שאני מסכים אתך בכל מילה.

מכלוף מיקי זוהר: הפערים בינינו בנושאים אחרים הם גדולים אבל בנושא הזה הם מאוד מאוד קרובים.

מכלוף מיקי זוהר: חשוב לי לומר שגם בליכוד יכולים להיות אנשים שיש להם ערכים סוציאליים.

מכלוף מיקי זוהר: אפשר גם להיות קצת ציניים לפעמים.

מכלוף מיקי זוהר: תמיד מנסים לדמות את הליכוד, לצערי הרב, ואני אומר את זה באמת לצערי הרב, כי השורשים שלנו במפלגה הם חמשת ה-ממים והם מדברים על ערכים בסיסיים לכל הציבור במדינת ישראל.

<קריאה: עכשיו יש שישה ממים.

<קריאה: מיקי הוא ה-מם השישי.

מכלוף מיקי זוהר: זה השישי והשביעי, זה מיקי מכלוף.

מכלוף מיקי זוהר: אני שגדלתי על ברכי הליכוד, מבחינתי על ברכיו של מנחם בגין ויצחק שמיר, ראיתי שם מרכיבים סוציאליים מאוד מאוד חשובים.

מכלוף מיקי זוהר: זה לא משנה את העובדה שהליכוד הוא מאוד מאוד ליברלי, שהוא בעד תחרות מאוד מאוד משמעותית, שהוא בעד שוק חופשי וכל מה שקשור לנושאים הכלכליים, אבל המפלגה שלי כפי שאני רואה אותה חלה עליה החובה לעולם לא לשכוח את האוכלוסיות החלשות במדינת ישראל, שכן חלק ניכר מהן הן אלו ששולחות אותנו לכנסת.

מכלוף מיקי זוהר: לכן אני אומר שהוועדה הזו לדעתי עושה תיקון איזשהו עוול, יכול להיות שאפילו נקרא לו לא היסטורי כי לא עברו כל כך הרבה שנים מאז בליכוד קצת שכחו את הערכים הללו, כדי שאנחנו נבוא ונאמר לכל עם ישראל שיש בכנסת ישראל מי שמטפל מטעם המפלגה בנושאים עם ערכים סוציאליים לטובת החברה במדינת ישראל, לצמצום הפערים בחברה.

מכלוף מיקי זוהר: חבר הכנסת יוסי יונה, בבקשה.

מכלוף מיקי זוהר: חברי לשדולת הצדק החלוקתי.

יוסי יונה: אדוני היושב ראש, חברי מיקי זוהר, לאחר שאמרת לתמר זנדברג חברתי, אני מבין שהחשש שלך מאובדן קולות בפריימריס מתפוגג.

יוסי יונה: בכל אופן, אכן, כבר לפני כשנה הקמנו את השדולה לצדק חלוקתי והשדולה לצדק חלוקתי, אפשר לומר שהיא האם המיילדת של הוועדה הזו.

יוסי יונה: בראש השדולה עומדים מיקי זוהר, אורלי לוי אבקסיס ואני.

יוסי יונה: לכן אני לא יכול אלא לשמוח ולברך על הקמתה של הוועדה הזו משום שהיא מהווה תרגום משמעותי יותר של המחשבות ושל הרעיונות שאנחנו העלינו שם ובמיוחד כאשר שמענו, ואני שמח על מה ששמענו, שגם הוועדה הזו למעשה תקדם חקיקה בסוגיות בהן אנחנו נדון.

יוסי יונה: הנושא הזה של צדק חלוקתי מבחינתי זה אחד משמות התואר שלי.

יוסי יונה: שלושים שנים אני עוסק בנושאים הללו ואני מקווה שהסיעה שלי תבחר בי להיות חבר בוועדה הזו ושיחד אכן נוכל לקדם את הדברים.

מכלוף מיקי זוהר: שלום חבר הכנסת מנו טרכטנברג.

מכלוף מיקי זוהר: תודה שכיבדת אותנו בנוכחותך.

יוסי יונה: אני מקווה שאכן יחד נוכל לקדם את היוזמות הנפלאות שכבר הגינו בהן במסגרת של השדולה לצדק חלוקתי.

יוסי יונה: לא ניכנס לפילוסופיות ולהבהרות של נושאים אבל כאשר אנחנו מדברים על צדק חלוקתי אנחנו אומרים את הדבר המאוד פשוט הבא: המשאבים של המדינה בכל היבט שהוא שייכים לכלל אזרחיה.

יוסי יונה: אפשר לומר שלאורך שנים חלו עיוותים עמוקים באופן שהמשאבים הללו חולקו.

יוסי יונה: אנחנו לא מסתכלים אחורה בזעם, לא בכעס ולא במרמור אלא אנחנו באים ואומרים שיש לנו הזדמנות היסטורית, כמו בצדק חלוקתי בנושא הסימבולי, הדיון שקדם לדיון שהיה כאן היה בנושא של ועדת ביטון, והוא שם עסק בחלוקה, גם בצדק חלוקתי בתחום התרבותי, בתחום הסימבולי.

יוסי יונה: שם גם המסר היה תוך אחדות, איך אנחנו יוצרים תמהיל מחודש של החברה הישראלית כך שכל אזרח ואזרחית יחושו כאן בביתם.

יוסי יונה: אני מאמין ואני חושב שאכן אותה רוח ואותה תפיסה מנחה את העבודה של הוועדה הזו.

יוסי יונה: אנחנו באים מתוך מסר של אחדות, מתוך מסר שאומר שכל אלה ששותפים לה אכן אמונים על הרעיון הזה שיש מקום לעשות צדק, שיש לחלק את המשאבים המשותפים שלנו באופן צודק מהאופן שבו זה נעשה עד כה.

יוסי יונה: אני רוצה לציין, שלא נשכח, שבימים האלה יש מאבקים בהם אנחנו רואים עוולות גדולות, לעתים את אטימותה של המדינה אל מול שכונות בתל אביב ובירושלים, שכונת הארגזים מחכה לפתרון, גבעת עמל, ליפתא ועוד המון שכונות שהנה המדינה קופצת את ידה ומסרבת להכיר בזכויות של התושבים.

יוסי יונה: זאת באופן חד משמעי, דוגמה קלאסית להיעדרו של צדק חלוקתי בהקשרים הללו.

יוסי יונה: כפי שאתה יודע, מיקי, אנחנו כבר בימים אלה, בחודשים האחרונים, הנחנו על שולחנה של הכנסת הצעות חוק שכולן יונקות את ההשראה שלהן מהתפיסה הזו של צדק חלוקתי, בין אם זה בעניין של ערים קולטות עלייה, בין אם בעניין של חלוקה מחודשת של ארנונה בפריפריה הצפונית והדרומית עם המועצות האזוריות ועוד ועוד.

יוסי יונה: אני רוצה להזכיר לכם שיש גם אחרים שעוסקים בזה.

יוסי יונה: הנה, עכשיו קיבלתי הודעה שהשר דרעי לדוגמה הכריז על שינוי של חלוקת ארנונה במועצה האזורית התעשייתית תפן וחילק מחדש את הכספים לישובים שנמצאים שם.

יוסי יונה: הנה, זאת דוגמה לצדק חלוקתי שאנחנו שואפים שהוא יתקיים ויתרחש בחלקי הארץ כולם.

יוסי יונה: אם כן, שינוי גבולות מוניציפאליים, חלוקה מחודשת של ארנונה, דיור ציבורי, להביא מזור לשכונות הללו שנאנקות מזה שנים ארוכות שהמדינה אינה מכירה בזכויות היסוד שלהם.

יוסי יונה: כל הנושאים הללו יהיו תחת המטריה הזאת של צדק חלוקתי.

יוסי יונה: יש לי תקווה מאוד גדולה בוועדה הזו שהיא ועדה חשובה.

יוסי יונה: אני חושב שבסופו של יום המפלגה שלי או הסיעה שלי גם תכיר בחשיבותה ותשלח את הנציגים שלה לוועדה הזו ואני מצפה בכיליון עיניים להמשך עבודה אתך ועם כלל חברות וחברי הוועדה הזו, לעשות שינויים מאוד מאוד משמעותיים במפת המשאבים של החברה הישראלית.

יוסי יונה: תודה.

מכלוף מיקי זוהר: תודה רבה לחבר הכנסת יוסי יונה שבאמת הקמנו יחד את השדולה לצדק חלוקתי, יחד עם חברת הכנסת אורלי לוי אבקסיס.

מכלוף מיקי זוהר: השדולה הזו בהחלט נתנה כלים כדי להבין היטב לקראת מה הוועדה הזו רוצה ללכת.

מכלוף מיקי זוהר: אני חושב שגם ניישם לא מעט מהתכניות.

יוסי יונה: לא בכדי הקמנו את טקס ההשקה בירוחם.

מכלוף מיקי זוהר: בהחלט.

מכלוף מיקי זוהר: היינו שם.

מכלוף מיקי זוהר: חבר הכנסת בצלאל סמוטריץ.

בצלאל סמוטריץ': תודה רבה.

מכלוף מיקי זוהר: אנחנו לא מוותרים עליכם בקואליציה.

מכלוף מיקי זוהר: רק אתם אל תוותרו עלינו.

בצלאל סמוטריץ': אני שמח היום ידידי היקר שמחה כפולה.

בצלאל סמוטריץ': גם על עצם הקמת הוועדה החשובה הזאת ששמה לבד נותן לה את החשיבות הגדולה שלה אבל אני שמח לא פחות מזה גם על מי עומד בראש הוועדה.

בצלאל סמוטריץ': יש עליך אחריות כבדה מאוד ואתגר אדיר.

בצלאל סמוטריץ': הנושא החברתי הוא נושא סופר חשוב אבל הוא גם סופר טעון וקל מאוד מאוד לקחת אותו למקומות פופוליסטיים וחסרי אחריות.

בצלאל סמוטריץ': אפשר לבנות אתו מדינה, אפשר להחריב אתו מדינה.

בצלאל סמוטריץ': בשנים האחרונות יש מי שלקח את הנושא החברתי והפך אותו לקרדום פוליטי לחפור בו כדי להשיג הישגים פוליטיים ולקדם אג'נדה.

מכלוף מיקי זוהר: אמת.

בצלאל סמוטריץ': הוא נשא את הדגל הזה לשווא על שפתותיו והמטרות שלו היו בכלל אחרות.

בצלאל סמוטריץ': הוא רצה לנגח פה, הוא רצה לנגח שם.

בצלאל סמוטריץ': התופעה הזו בעיני באה לידי ביטוי לפחות בשני דברים.

בצלאל סמוטריץ': האחד, זה פיתוח שיח פסימי.

בצלאל סמוטריץ': הכול רע, הכול דפוק, הכול יקר, הכול מושחת.

בצלאל סמוטריץ': יש גורמים כנראה במערכת הפוליטית בישראל שיש להם אינטרס לייצר את השיח הזה.

בצלאל סמוטריץ': איך נסביר שצריך להחליף את הממשלה אם לא נספר שהכול כאן רע?

בצלאל סמוטריץ': אם נגיד שיש דברים טובים במדינת ישראל, אז כנראה הממשלה עושה דברים טובים ולא צריך להחליף אותה.

בצלאל סמוטריץ': אחד המאפיינים הוא שיח פסימי, אגב, בעיני, מוריי ורבותיי, אחד הדברים היותר מסוכנים במדינת ישראל.

בצלאל סמוטריץ': מדינה שאזרחיה מפסיקים להזדהות אתה, מפסיקים להאמין בה, קמים בבוקר עם ראש באדמה, זה איום קיומי למדינת ישראל.

בצלאל סמוטריץ': צריך לומר את האמת והיא שמדינת ישראל היא מקום נהדר לחיות בו.

בצלאל סמוטריץ': מה שבנינו כאן

בצלאל סמוטריץ': ב-68 שנים, אין עם בעולם שזכה לבנות בחסדי שמים אדירים.

בצלאל סמוטריץ': יש המון המון מה לתקן, יש המון המון לאן להתקדם, פערים חברתיים הוא אחד הדברים ואין ספק שצריך לטפל בו אבל ממש לא ממקום של כפיות טובה ולא ממקום של פסימיות אלא ממקום של שמחה, של תקווה, של להודות על הטוב שיש במדינה הזאת ולדעת שמהמקום הזה צריך להתקדם.

בצלאל סמוטריץ': מאפיין שני הוא שיח שמנסה לסכסך את האוכלוסייה בחברה הישראלית אחד עם השני.

בצלאל סמוטריץ': יש מי שמתפרנס מזה היום בפוליטיקה הישראלית.

בצלאל סמוטריץ': לסכסך את החרדים עם החילוניים, את המתנחלים עם הפריפריה ואת הפריפריה עם הערבים וכולי.

בצלאל סמוטריץ': את כולם.

בצלאל סמוטריץ': מלחמת הכול בכל מכל כל אבל יש כנראה מי שמרוויח מזה.

בצלאל סמוטריץ': מיקי, אני סמוך ובטוח שאתה תדע להוביל כאן בוועדה שיח אחראי ומאוזן שדן בסוגיות לגופן ויודע לבור את המוץ מן התבל באחריות ולא נותן בשום פנים ואופן לאף אחד להשתמש בוועדה שלך כדי לנגח מישהו פוליטית וכדי לקעקע את החברה.

בצלאל סמוטריץ': תוביל כאן שיח אחראי ומאוזן שיודע לשמור על הצרכים של המשק ולא להפוך את, יש איזה ביטוי כזה, שנאת הטייקונים.

בצלאל סמוטריץ': להבין שיש כוחות חזקים במשק שצריך לתת להם את היכולת להוביל כי זה טוב לכולנו, כי משק צריך קטרים אבל בצורה מאוזנת, בצורה אחראית, עם טיפול מקביל בשכבות חלשות יותר.

בצלאל סמוטריץ': בשום פנים ואופן לא לקחת את השיח הזה למקום קיצוני ומסוכן שיהרוס את החברה אני אומר שאני באמת מאושר.

בצלאל סמוטריץ': אני אומר לך את האמת.

בצלאל סמוטריץ': לא הייתי מוכן להיות חבר בוועדה הזאת אלמלא אתה היית עומד בראשה.

בצלאל סמוטריץ': אלמלא ידעתי שאתה תנהל את השיח הזה באותה אחריות אמיתית שהיא לא פוליטית והיא לא מופקרת אלא היא באמת רוצה לתקן את מדינת ישראל ולהפוך אותה למקום טוב יותר לטובת כל אזרחיה.

בצלאל סמוטריץ': בהצלחה לכולנו.

מכלוף מיקי זוהר: תודה.

מכלוף מיקי זוהר: אני חייב לומר שדבריך היו באמת נכוחים ונכונים.

מכלוף מיקי זוהר: אין שאלה שהוועדה הזאת לא תהיה מנוף לניגוח פוליטי של אף אחד אלא היא תתעסק בדברים באופן הכי ענייני שיש והכי עקרוני שיש.

מכלוף מיקי זוהר: אני רוצה להזכיר לחברים כאן שלא תמיד הממשלה קובעת אלא יש גם פקידים במדינה הזאת שלפעמים שוכחים את המדיניות של הממשלה.

מכלוף מיקי זוהר: אנחנו, תפקידנו להעיר את תשומת לבם.

מכלוף מיקי זוהר: אני כמעט בטוח שיהיו כאן הרבה נושאים שיעוררו דיונים ציבוריים רחבים.

מכלוף מיקי זוהר: אני כמעט בטוח שיהיו גם הרבה קופצים על העגלה, גם מהאופוזיציה וגם מהקואליציה, ויכול להיות שגם הרבה מאוד מהאופוזיציה.

מכלוף מיקי זוהר: כי נכון, כל פעם שאתה תוקף מדיניות של משרד ממשלתי כלשהו, ישר באופן אוטומטי אור הזרקורים מופנה לממשלה.

מכלוף מיקי זוהר: הנאמנות שלי והאחריות שלי לממשלת ישראל היא מעל לכל, אבל אנחנו כאן כדי לחשוף את העוולות ולחשוף את הבעיות כדי שהן יתוקנו ולא כדי חלילה לנגח מישהו ואני סבור שזה מה שיהיה.

מכלוף מיקי זוהר: חבר הכנסת איתן ברושי, בבקשה.

בצלאל סמוטריץ': אני נדרש לצאת לנשיאות בעוד כמה דקות.

מכלוף מיקי זוהר: חברי הוועדה המכהנים וגם מי שלא, יהיו כאן דיונים מאוד מאוד מעניינים לאחר מכן, גם לגבי צעדת השוויון ודיון נוסף לגבי העיר קריית גת.

מכלוף מיקי זוהר: אני באמת מציע לחברים ולכל מי שרק יכול להיות בדיונים הללו שהולכים להיות דיונים מאוד מאוד מרתקים.

איתן ברושי: אדוני היושב ראש, חברי הכנסת.

איתן ברושי: כבר לפני שבוע, למרות ההחלטה של קואליציה-אופוזיציה, פניתי להנהלת הסיעה של המחנה הציוני בדרישה שנהיה חלק מהוועדה ואני אעלה את זה גם היום בצהרים.

איתן ברושי: אני לא חושב שאנחנו צריכים לוותר על השותפות.

איתן ברושי: כמובן אני מאחל לך מיקי הצלחה.

איתן ברושי: אני רוצה לומר שני משפטים.

איתן ברושי: רוב האוכלוסייה בישראל מרוכזת בין גדרה לחדרה.

איתן ברושי: בסופו של דבר ישראל בת 68 שנים, מדינה כבר לא צעירה, אבל הנגב והגליל הם פחות מפותחים, הם יותר ריקים והם פחות חזקים ממרכז הארץ.

איתן ברושי: אני אתן לך שני משפטים שתוכל להשתמש בהם חופשי.

איתן ברושי: גיליתי שני חוקים מענייניים בישראל בפיזיקה.

איתן ברושי: האחד, כל הנחלים זורמים לים וכל הכסף לתל אביב.

<קריאה: לקיבוצים.

איתן ברושי: תכף נדבר על זה.

איתן ברושי: שמעתי על זה.

איתן ברושי: הדבר השני, בישראל שום דבר לא מגיע בגרביטציה אלא הכול בכוח המשיכה.

איתן ברושי: צריך יהיה להפעיל גם את כוח המשיכה.

<קריאה: מהקיבוצים לרשויות.

איתן ברושי: אתה לא מתכוון שאני אענה עכשיו.

איתן ברושי: אני אומר שבפריפריה הגיאוגרפית הזו של הנגב והגליל מצויה גם רוב ההתיישבות – מושבים, קיבוצים, ישובים קהילתיים והמועצות האזוריות.

איתן ברושי: הפער הגדול קיים בין הנגב והגליל.

איתן ברושי: דרך אגב, ראשי תיבות של נגב הוא נגב-גליל ביחד.

איתן ברושי: הפער הגדול הוא בין הנגב והגליל למרכז הארץ.

איתן ברושי: הזכרת כאן את הבריאות.

איתן ברושי: תוחלת החיים בפריפריה היא פחות מאשר במרכז.

איתן ברושי: כך גם ביחס של מיטות למאושפזים וכולי.

איתן ברושי: גם בתעשייה.

איתן ברושי: לממשלה אין כלים באמת לחיזוק הנגב והגליל בנושא תעסוקה, בטח לא בתקציב שמסתיים.

איתן ברושי: לכן אני רוצה לומר שהשאלה המרכזית היא בין המרכז לנגב והגליל, בין הפריפריה הגיאוגרפית ויש גם פריפריות אחרות אבל פריפריה אחרת, יש לה בדרך כלל עירייה חזקה.

דב חנין: בתנאי שהעירייה החזקה מתעניינת בפריפריה שנמצאת אצלה.

איתן ברושי: נכון.

דב חנין: זה לא תמיד המצב.

איתן ברושי: נכון.

איתן ברושי: לכן אני אומר, ומיקי בא מקריית גת.

איתן ברושי: לכן אני חושב ואני משוכנע שהבעיה המרכזית היא לא בחלוקות משנה אלא בחלוקה העיקרית ובתוך זה להתיישבות ולמועצות האזוריות יש מה לתת בהסדרים ואלה הסדרים שהולכים ומתרחבים, אבל גם מה לקבל כי בסופו של דבר הפתרונות העיקריים של תעסוקה, חינוך ובריאות הם פתרונות מתקציב המדינה והם פתרונות מרחביים.

איתן ברושי: הם לא פתרונות של ישוב ולא של מרחב אפילו של מועצה אלא הם פתרונות של מרחבים גדולים יותר שמשרתים אוכלוסייה מגוונת ורחבה ולכן השאלה המרכזית היא בחלוקת המשאבים והיא תיבחן כבר בתקציב 2017-2018 שהוא לא איך לחלק את העוגה שהיא קטנה בנגב ובגליל אלא איך להגדיל את העוגה של הנגב והגליל בהשוואה לאזור המרכז.

איתן ברושי: התוצאה של ריכוז גדול של רוב הציבור שחי במרכז הארץ, לא צריכים עוד הוכחות, לא צריכים מכוני מחקר, זאת ההוכחה, שיש פער גדול בין היכולת לקיים חיים יותר מבוססים במרכז שמביא אליו את המרכז.

איתן ברושי: שם המגנט הגדול ולשם נמשכים האנשים.

איתן ברושי: תפקידנו, מיקי, להביא מגנט גדול לנגב ולגליל, לאזורים המרוחקים, מגנט שיתגבר על כוח המשיכה של המרכז, שיהיה לו מספיק כוח להביא את האנשים מהמרכז וקודם כל להשאיר את הבנים, קודם כל להשאיר את מי שנולד במרחבים האלה.

איתן ברושי: נייר הלקמוס לכוחו ולטיבו של ישוב הוא הגידול שלו.

איתן ברושי: אם ישוב גדל, סימן שהוא טוב.

איתן ברושי: אם הוא גדל, סימן שהוא חזק ורוצים להיות בו.

איתן ברושי: לכן המבחן שלנו המשותף הוא הגידול של האזורים הרחוקים והחיזוק של הנגב והגליל.

איתן ברושי: ככל שהאזורים האלה יתחזקו, זה ייתן גם ביטחון למרכז.

איתן ברושי: לכן אני חושב שהאחדות בתוכנו היא גדולה והמאבק הוא משותף והפריסה של היכולות היא מרחבית, היא מחייבת אזורים רחבים, אשכולות של ישובים ולא ישוב אחד ולא מועצה אחת ולא עיירה אחת.

איתן ברושי: נגמר הוויכוח הזה של עיירות פיתוח או קיבוצים או מושבים.

איתן ברושי: יש לנו דרום וצפון, יש לנו נגב וגליל, יש לנו אזורי תעסוקה שהם חוצים גבולות מוניציפאליים.

איתן ברושי: משפט אחרון אני אומר לכם.

איתן ברושי: בעידן הכפר הגלובלי אין שום חשיבות לגבול המוניציפאלי.

איתן ברושי: הגבול המוניציפאלי הוא יותר חשוב לראשי הרשויות.

איתן ברושי: אפילו הארנונה מתחלקת.

איתן ברושי: אין כמעט משמעות לגבול המוניציפאלי.

איתן ברושי: אנחנו חוצים את הגבולות האלה כל הזמן.

איתן ברושי: לכן אנחנו צריכים לדבר על מרחבים של אפשרויות והמרחבים של האפשרויות הם גדולים מישוב אחד ומועצה אחת.

איתן ברושי: שיהיה בהצלחה.

מכלוף מיקי זוהר: תודה רבה.

מכלוף מיקי זוהר: חבר הכנסת נחמן שי.

נחמן שי: תודה רבה מיקי.

נחמן שי: אני מצטרף לכל הברכות שקיבלת.

נחמן שי: שמור אותן כי הברכות הן רק ליום אחד ואחר כך באים דברים אחרים.

נחמן שי: תנצור את הרגע הזה.

נחמן שי: אני רוצה להודות לכל החברים שבאו לכאן.

נחמן שי: כמובן לדרום, לחברי מיכאל שאחר כך נדבר כמובן על הסוגיה המסוימת שאתה דן בה היום בישיבה הראשונה שלך, וכמובן לראש העיר והחברים הנוספים.

נחמן שי: מאחר שמיפינו כאן היום את הצרכים החברתיים של מדינת ישראל, אני רק רציתי להוסיף לכאן באמת על קצה המזלג את האוכלוסייה של האזרחים הוותיקים, נשים וגברים.

מכלוף מיקי זוהר: גם כאן יש קיפוח.

מכלוף מיקי זוהר: חד משמעית.

נחמן שי: האוכלוסייה הזו מונה היום כ-900 אלף אנשים וצומחת באופן דיספרופורציוני כנראה, לפי התחזיות ההיסטוריות, אבל מה לעשות שאנחנו מסרבים להיעלם.

נחמן שי: אני אומר אנחנו כי אני כבר גם שייך לאוכלוסייה הזאת.

נחמן שי: האוכלוסייה הזאת הולכת לגדול בשנים הקרובות באופן שמדינת ישראל תהיה חייבת לפתח כלים ממש אסטרטגיים להתמודד עם האתגר.

נחמן שי: אני בכלל לא קורא לזה בעיה אלא אתגר.

נחמן שי: בין היתר, כאשר אנחנו מדברים על הקבוצה הגדולה הזאת, אנחנו מאתרים בה נקודות חולשה, אנחנו מגלים שאחד מתוך חמישה הוא או היא הם מתחת לקו העוני, שמדינת ישראל לא מחזקת אותם אלא להפך, מחלישה אותם במעבר מחיי עבודה לחיי גמלאות.

נחמן שי: זה דבר שמגדיל את הפערים בחברה הישראלית, זה מחזק את ההרגשה הקשה שלהם של כאילו פרישה ממעגל הפעילות, זה עיוות מוחלט של המציאות.

נחמן שי: בסופו של דבר, זאת קבוצה שרובה ככולה פעילה, דינמית, תוססת, מהווה מרכיב חשוב בחיים גם הממלכתיים, גם העירוניים וכדומה.

נחמן שי: מיקי, אם אתה תקדיש דיונים לנושאים האלה, אולי זה לא שייך לצדק החלוקתי, אבל זה בהחלט שייך לשוויון החברתי, היכן ומה עושים מיליון אנשים בתוך מדינת ישראל נכון להיום ואני אומר לכם שבעוד 15 שנים האוכלוסייה תמנה מיליון ו-600 אלף אנשים.

נחמן שי: זאת אוכלוסייה עצומה שהמדינה לחלוטין לא ערוכה לה.

נחמן שי: אני לא יודע אם הוועדה הקטנה והחדשה הזאת שאתה מקים תדע להתמודד, אבל בכל שולחן אליו אנחנו הולכים, אנחנו צריכים לשים את הסוגיה הזאת ולדון בה כי היא מחייבת היערכות גדולה.

מכלוף מיקי זוהר: למה ועדה קטנה?

מכלוף מיקי זוהר: זו ועדה כמו כל הוועדות בכנסת.

נחמן שי: היא צעירה.

נחמן שי: סליחה.

יגאל גואטה: דרך אגב, זאת גם טעות כי הוועדה הזו הייתה צריכה לקום עם קום המדינה.

מכלוף מיקי זוהר: זה נכון.

מכלוף מיקי זוהר: ועדה צעירה שטרם הוכיחה את עצמה.

נחמן שי: סגרנו.

נחמן שי: אני מניח שאחר כך נוכל לדבר גם על הנושאים הפריפריאליים.

נחמן שי: שוב, תודה רבה לך.

מכלוף מיקי זוהר: תודה רבה לך.

מכלוף מיקי זוהר: חבר הכנסת עבדאללה אבו מערוף.

מכלוף מיקי זוהר: אחריו חבר הכנסת טרכטנברג ואחריו חבר הכנסת יגאל גואטה ולאחר מכן אנחנו עוברים להצעה לסדר בנושא צעדת השוויון.

עבדאללה אבו מערוף: יום טוב לכולם.

עבדאללה אבו מערוף: לכבוד היושב ראש הנבחר היום.

עבדאללה אבו מערוף: אני לא רק מאחל לך הצלחה אלא מאחל לעצמנו הצלחה בוועדה וברכות.

עבדאללה אבו מערוף: השם של הוועדה הוא ועדה לצדק חלוקתי ולשוויון חברתי.

עבדאללה אבו מערוף: שם מאוד טוב ומאוד מהדהד.

עבדאללה אבו מערוף: נזכרו כאן חמשת ה-ממים.

עבדאללה אבו מערוף: בנאום הבכורה שלי עליהם דיברתי בחודש מרץ או בהתחלת חודש אפריל, עד עכשיו השיח החברתי, השוויון והצדק החברתי, אני לא חושב שהדהד לא בכנסת ולא בוועדות.

עבדאללה אבו מערוף: טוב שעכשיו הוא מהדהד כאן וטוב שיש ועדה כזאת.

עבדאללה אבו מערוף: אני חושב שההצהרות נשארו הצהרות וכל עוד אין שינוי מהותי במדיניות הכלכלית הקיימת - לא נוכל להתקדם.

עבדאללה אבו מערוף: אני מזכיר כאן את האמירה של ברנרד שאו.

עבדאללה אבו מערוף: שאלו אותו מה זה קפיטליזם.

עבדאללה אבו מערוף: הוא היה קירח עם זקן מאוד מאוד ארוך.

עבדאללה אבו מערוף: הוא אמר שהקפיטליזם הוא כמו הקרחת שלו והזקן שלו, הרבה ייצור אבל חלוקה לא נכונה ולא צודקת.

עבדאללה אבו מערוף: זה מה שיש.

עבדאללה אבו מערוף: אפשר לדבר הרבה.

עבדאללה אבו מערוף: בקיצור, הוועדה הזאת חייבת לעבוד במשותף ובמקביל או במתואם עם ועדת העבודה, הרווחה והבריאות.

עבדאללה אבו מערוף: אני לא חושב שאפשר לנתק את שתי הוועדות, אחת מהשנייה.

עבדאללה אבו מערוף: אם אפשר, בבקשה.

עבדאללה אבו מערוף: אני בעד כל דבר חלוקתי וצדק חלוקתי שיהיה, אפילו בוועדת הכלכלה ואפילו בוועדת הכנסת.

עבדאללה אבו מערוף: אני מאחל לעצמנו שהדבר הזה בו התחלנו בכנסת הזאת, בכנסת ה-20, למרות שאני כמובן לא חסיד גדול של ז'בוטינסקי אבל חמשת ה-ממים זה דבר חשוב מאוד שיהיה ואכן נדגול בהם.

עבדאללה אבו מערוף: ולכן, שוב, אני מברך ואני לא רק אשתף פעולה אלא אני אפעל ככל האפשר בכנסת ומחוצה לה, גם באופן ציבורי, שאכן יהיה צדק חברתי וחלוקה ושוויון נכון.

עבדאללה אבו מערוף: אני לא אדבר עכשיו על קיפוח ועל אפליה.

עבדאללה אבו מערוף: נאמרו כאן דברים אבל אני חושב שאלה רק הצהרות.

עבדאללה אבו מערוף: אם אנחנו נמשיך להגיד קיפוח, אפליה, ערבים, נוצרים, ארמים ודרוזים, אנחנו נחטיא את המטרה.

עבדאללה אבו מערוף: אמרתי קודם בציניות אבל חבר הכנסת אכרם חסון הבין טוב למה אני מתכוון.

עבדאללה אבו מערוף: מישהו מדבר על זכויות וחובות, חובות וזכויות - - -

<קריאה: חובות הן זכויות.

עבדאללה אבו מערוף: זאת משוואה לא נכונה.

עבדאללה אבו מערוף: זאת משוואה הזויה.

מכלוף מיקי זוהר: למען הסר ספק, כדי שהדברים יהיו ברורים.

מכלוף מיקי זוהר: אני בעד שוויון מוחלט ובעד נתינת כל הזכויות לערביי ישראל אבל דבר אחד הם יהיו חייבים לעשות.

<קריאה: נאמנות.

עבדאללה אבו מערוף: קודם כל זכויות.

עבדאללה אבו מערוף: המדינה חייבת לתת זכויות.

מכלוף מיקי זוהר: זה לא יקרה.

עבדאללה אבו מערוף: הזכויות הן מוחלטות.

מכלוף מיקי זוהר: זה קודם כל נאמנות ורק אחר כך זכויות.

מכלוף מיקי זוהר: שלא יהיו אי הבנות.

עבדאללה אבו מערוף: אני חייב להתייחס לזה.

עבדאללה אבו מערוף: עובדה שיש אנשים שממלאים את כל החובות שלהם במשך 68 שנים והם מקופחים ונמצאים במדרגה התחתית ביותר.

מכלוף מיקי זוהר: זה סיפור אחר.

עבדאללה אבו מערוף: אני עוד פעם אומר שאני מברך את הוועדה ומאחל לעצמנו הצלחה.

עבדאללה אבו מערוף: אנחנו נעשה את הכול כדי שאכן יהיה צדק חברתי וחלוקה שוויונית לכולם.

מכלוף מיקי זוהר: תודה רבה.

מכלוף מיקי זוהר: אגב, הדוגמה הכי טובה היא באמת המגזר הדרוזי.

מכלוף מיקי זוהר: הוא הוכיח נאמנות מהיום הראשון ויש קיפוח כלפיו.

נחמן שי: מה הוא הרוויח?

נחמן שי: אתה אומר עכשיו נאמנות, זאת בכלל התייחסות אחרת.

מכלוף מיקי זוהר: לשם כך אנחנו כאן.

מכלוף מיקי זוהר: לשם כך התכנסנו כאן להקים ועדה שתדון בסוגיות הללו, שתפסיק את הקיפוח לאלו שנאמנים למדינה קודם כל.

עבדאללה אבו מערוף: לכל האזרחים.

<קריאה: כשאני הולך למכולת לקנות חלב, אני קודם כל משלם אוחר כך אני מקבל את החלב.

מכלוף מיקי זוהר: מסכים אתך לחלוטין.

מכלוף מיקי זוהר: חבר הכנסת טרכטנברג.

<קריאה: או שאתה רושם לחודש הבא.

נחמן שי: נכון.

נחמן שי: הסתבכת.

מכלוף מיקי זוהר: יכול להיות שנסכים לרשום לכמה ימים.

מנואל טרכטנברג: צהרים טובים אדוני היושב ראש, ידידי מיקי זוהר.

מנואל טרכטנברג: אני רוצה לברך אותך.

מנואל טרכטנברג: היום קרו באולם הזה שני אירועים מכוננים ולא פחות מזה – הבוקר הדיון על דוח ועדת ביטון וכעת ההקמה של הוועדה הזאת.

מנואל טרכטנברג: שני האירועים האלה מכוונים לאותו כיוון, לעשות מעשה, לתקן עוולות ולבנות יחדיו חברה ישראלית טובה יותר.

מנואל טרכטנברג: זה לא מובן מאליו שוועדה כזאת קמה.

מנואל טרכטנברג: הרי לכאורה הנושא של הצדק, הנושא של השוויון היה צריך להיות נר לרגלינו בכל ועדה, בוועדת הכספים, בוועדת החינוך וכולי וכולי, ומה פתאום ועדה מיוחדת למה שהיה צריך לקרות ממילא?

מנואל טרכטנברג: התשובה היא מאוד פשוטה והיא רבותיי, זה לא קורא ממילא ולכן אם המדינה הזניחה לא עשתה מספיק בתחומים האלה, אז מה לעשות, צריך ועדה שזה יהיה המוטיב המרכזי בפעילות שלה.

מנואל טרכטנברג: זה מסע ארוך, רבותיי.

מנואל טרכטנברג: זה לא זבנג וגמרנו.

מנואל טרכטנברג: לפני חמש שנים הייתה מחאה שהסיסמה שאיחדה את כולם הייתה העם דורש צדק חברתי והנה אנחנו חמש שנים אחר כך ועדיין אנחנו דורשים את אותה דרישה והנה קמה ועדה כדי לעשות עוד צעד בכיוון הזה.

מנואל טרכטנברג: אני רוצה להגיד לך מיקי ידידי.

מנואל טרכטנברג: המבחן של הוועדה יהיה בין היתר ביכולת שלה להפגין גם עצמאות וגם ענייניות.

מנואל טרכטנברג: עצמאות ולא מורא בפני גורמים פוליטיים שנמצאים מגבוה וינסו להכתיב או למנוע דיונים כאלה ואחרים ואתה יודע שזה יקרה כי הדברים האלה מאוד רגישים.

מנואל טרכטנברג: אם אתה הנפת את הדגל - ואנחנו אתך – של השוויון ושל הצדק, זה לא שייך למגרש הפוליטי אלא לחברה הישראלית כולה.

מנואל טרכטנברג: אני מכיר אותך מספיק ואני מעריך אותך מאוד כפי שאתה יודע, ויודע שאכן אתה תצליח גם בעניין של העצמאות וגם בעניין של הענייניות.

מנואל טרכטנברג: מילה אחרונה לנושא השוויון.

מנואל טרכטנברג: אנחנו יודעים היטב כיום ששוויון הזדמנויות נקבע על ההתחלה, בגיל הרך.

מנואל טרכטנברג: מה שנקרא מלידה ובשנים הראשונות.

מנואל טרכטנברג: הפערים נפערים אז ואחר כך המאמצים לתקן בדרך כלל לא נושאים פרי לצערנו הרב.

מנואל טרכטנברג: אתמול – ציינתי שני אירועים מאוד משמחים, ועדת ביטון והקמת הוועדה הזאת – קרה משהו בדיוק הפוך, משהו גרוע מאוד שסותר את כל מה שאנחנו מנסים לעשות כאן וזה העברת המעונות ממשרד הכלכלה למשרד הרווחה.

מנואל טרכטנברג: זה דבר גרוע, זה דבר שאין לו תקדים, זה דבר שאף אחד לא רוצה אותו, שום גורם מקצועי לא רוצה אותו וזה רק קורה מתוך גחמה פוליטית שגם אותה לא מבינים.

מנואל טרכטנברג: זה מחזיר אותנו אחורה.

מנואל טרכטנברג: מה, הילדים הקטנים שלנו יהיו מקרי סעד?

מנואל טרכטנברג: מה זה הדבר הזה?

מנואל טרכטנברג: מה פתאום קורה דבר כזה?

מנואל טרכטנברג: גם עם זה נצטרך להתמודד ללא מורא ובענייניות.

מכלוף מיקי זוהר: נכון.

מנואל טרכטנברג: מילה אחרונה לך מיקי.

מנואל טרכטנברג: אתה זוכר שדיברנו על הקמת הוועדה ואני עשיתי כמיטב יכולתי כדי לסייע בניסוח של הדברים כי אני מאמין בעניין ואני מאמין בך.

מנואל טרכטנברג: האמונה הזו באה לידי ביטוי גם ביוזמות משותפות אחרות כמו חוק השבת ואני מבקש מכולכם שתתנו יד ותתמכו גם בוועדה וגם במי שעומד בראשה כי זאת ההצלחה של כולנו אם הוועדה הזאת תצליח.

מכלוף מיקי זוהר: תודה.

מכלוף מיקי זוהר: חבר'ה, אסור מחיאות כפיים.

מכלוף מיקי זוהר: המחמאות שאני מקבל באופוזיציה, אני לא יודע אם זה טוב או לא טוב, אבל אני מודה לכם.

נחמן שי: עוד תתגעגע לזה.

מכלוף מיקי זוהר: אחרון הדוברים לפני הדיון החשוב לגבי צעדת השוויון, חבר הכנסת יגאל גואטה.

יגאל גואטה: תודה אדוני היושב ראש.

יגאל גואטה: אני בהחלט חושב, כפי שאמרתי קודם בהתפרצות לדבריו של חברי חבר הכנסת נחמן שי, שבאמת צריך לברך ברוך שהחיינו וקיימנו והגיענו לזמן הזה.

יגאל גואטה: זה נכון מאוד מאוד שהרגשות הם מעורבים כי זה גם עין במר בוכה ולב שמח כי עין במר בוכה שלקח שישים שנים להקים את הוועדה הזאת.

יגאל גואטה: באמת, אלה 68 שנים באיחור וזה עצוב מאוד.

יגאל גואטה: זה משמח שסוף סוף מישהו החליט שצריך להקים את הוועדה הזאת.

יגאל גואטה: מתי לתת לך תשבחות, בסוף או בהתחלה?

יגאל גואטה: לגבי מיקי זוהר.

יגאל גואטה: אין ספק שזה באמת האיש הנכון במקום הנכון ואני אומר לכם שכאשר אמרו לי שאני חבר בוועדה הזאת, קפצתי משמחה.

מכלוף מיקי זוהר: התעקשתי שתהיה חבר בוועדה.

יגאל גואטה: הוא התעקש שאני אהיה חבר בוועדה הזאת, הוא קפץ משמחה וגם אני קפצתי משמחה כי זה באמת האיש הנכון במקום הנכון.

יגאל גואטה: רבותיי, להתעסק בצדק חלוקתי ובשוויון חברתי צריך לב.

יגאל גואטה: לב, לב, לב.

יגאל גואטה: כשלא כואב, לא צועקים וזו הבעיה האמיתית.

יגאל גואטה: אין בן אדם שדורכים לו על הרכב וכואב לו והוא לא צועק.

יגאל גואטה: אין דבר הזה.

יגאל גואטה: אם הוא לא צועק, סימן שלא כואב.

יגאל גואטה: אנחנו לצערנו הרב, השגרה היא דבר שהורס אותנו ואנחנו חושבים שכך צריך להיות.

יגאל גואטה: אני באתי יחד עם חברי חבר הכנסת דב חנין מישיבת ועדת הפנים בנושא שכונת גבעת עמל.

יגאל גואטה: אנשים שמפנים אותם מהבתים שלהם אחרי שהם גרים שם משנת 1950, משנת 1960, משנת 1948.

יגאל גואטה: אמרתי לעצמי שאני כילד גדלתי על סרטים של סלאח שבתי וקזבלן וחשבנו שהיום זה רק סרט, זאת רק הצגה, אבל זה לא קורה באמת במציאות והנה, עדיין אחרי שישים שנים אנחנו נמצאים באותו מצב שמפנים מהבית שלהם אנשים בני שמונים בלי להניד עפעף.

יגאל גואטה: הגיע יזם ואומר להם שיש להם 24 שעות לפנות.

יגאל גואטה: זה פשוט מזעזע.

יגאל גואטה: העולם ממשיך וממשיך ואנחנו לא מאמינים שאנחנו בשנת 2016.

יגאל גואטה: לוקחים אנשים בני שמונים שיושבים שישים שנים במקום ואומרים להם שיש להם 24 שעות לפנות, בלי לב, בלי נשמה, בלי כלום.

יגאל גואטה: פשוט בושה וחרפה.

יגאל גואטה: אני מאוד מקווה שהוועדה הזאת תלך בכיוון של תיקון את כל העיוותים האלה.

יגאל גואטה: ביחס למה שאמר חברי חבר הכנסת דוקטור עבדאללה אבו מערוף, שהוועדה הזאת צריכה להתחבר לוועדת העבודה, הרווחה והבריאות, זה משני מבחינתי.

יגאל גואטה: הוועדה הזאת צריכה להיות משרד האוצר כי כל הבעיה במדינה הזאת היא לא שאין כסף, יש מלא כסף, אבל יש סדרי עדיפויות ותמיד החלשים בעדיפות אחרונה ותמיד השקופים בעדיפות אחרונה.

יגאל גואטה: אני מאוד מקווה שבוועדה הזאת בראשות ידידי מיקי זוהר, באמת הוועדה הזאת תהיה בסדר עדיפות ראשון במעלה בכל הבית הזה.

יגאל גואטה: תודה רבה.

מכלוף מיקי זוהר: תודה רבה.

מכלוף מיקי זוהר: חברים, לא למחוא כפיים למרות שזה היה סוחף.

מכלוף מיקי זוהר: גם אני רציתי למחוא לך כפיים.

מכלוף מיקי זוהר: הבטחנו שנבוא גם לעבוד ועכשיו אנחנו יוצאים לדרך ונכנסים לדיון הראשון שלנו.

מכלוף מיקי זוהר: הצעה לסדר היום בנושא צעדת השוויון, הפערים בין מרכז לפריפריה, הצעתם של חברי הכנסת נחמן שי, דב חנין, יהודה גליק, אורלי לוי אבקסיס, חיים ילין, תמר זנדברג, אכרם חסון, יגאל גואטה ומנחם אליעזר מוזס.

יגאל גואטה: כמעט כולם חברי הוועדה.

מכלוף מיקי זוהר: כמעט כולם חברי הוועדה ולא בכדי.

מכלוף מיקי זוהר: ראשון הדוברים, חבר הכנסת נחמן שי.

מכלוף מיקי זוהר: בבקשה.

נחמן שי: תודה רבה.

נחמן שי: אני ממש אהיה קצר כי באו אורחים חשובים שנרצה לשמוע אותם.

נחמן שי: הם יושבים כאן בסבלנות ושומעים את כל המונולוגים שלנו.

נחמן שי: אני באמת לא ארחיב.

נחמן שי: אנחנו נקראנו כולנו לדגל בעקבות הצעדה שהובילו מיכאל, אבי, דינה ועוד רבים אחרים.

נחמן שי: אני לא רוצה להעליב אף אחד ולשכוח מישהו ולכן לא אנקוב בשמות.

נחמן שי: הם עשו מסע גדול לירושלים אבל זה לא היה המסע הפיזי שהם עשו אלא זה היה מסע לקצר את הפער שקיים במדינת ישראל בין מרכז לפריפריה, ואני לא אכנס עכשיו לדיון על המלים.

נחמן שי: אנחנו התגייסנו לא רק לצעוד אלא גם להביא את הנושא הזה אל הבמה המרכזית הזאת.

נחמן שי: באותו יום גם היה כינוס גדול באולם הזה או באולם אחר.

נחמן שי: שוב, אני לא רוצה לשכפל את הדברים.

נחמן שי: אני חושב שצריך להקדיש את המשאבים העיקריים של מדינת ישראל כדי לחבר אותה ליחידה אחת.

נחמן שי: אנחנו יותר מדי קטנים ויותר מדי מעטים מכדי לאפשר לעצמנו פערים כל כך גדולים בתוך החברה הישראלית, גם פערים בין מרכז לפריפריה, גם פערים שמטפחים אותם בין קבוצות שונות בתוך האוכלוסייה.

נחמן שי: החברה הזאת מפוררת ומבודלת בהבדלים שונים וצריך לחבר אותה, גם לחבר אותה כדי שהיא תוכל לתפקד כחברה וגם לחבר אותה מפני שכך ראויים אנשים, הם ראויים לשוויון, הם ראויים לחלוקה שווה של משאבים.

נחמן שי: הזדמנות שווה שתינתן לכל אחד מהם תצליח להפיק חברה אחרת.

נחמן שי: כך אני תופס את הדברים ובזה אני מסכם כי אני מאוד מאוד רוצה לשמוע את האורחים שלנו.

מכלוף מיקי זוהר: בשמחה.

מכלוף מיקי זוהר: אנחנו נתחיל עם ראשי הרשויות ואחר כך נעבור לחברי הכנסת.

מכלוף מיקי זוהר: אני אומר מספר מלים אישיות לגבי הצעדה.

מכלוף מיקי זוהר: אני לקחתי חלק בצעדה בעיר קריית גת, עיר מגוריי.

מכלוף מיקי זוהר: הצטרפתי ואמרתי מספר מלים.

מכלוף מיקי זוהר: הגעתי כי אני מאמין שהצעדה הזאת היא צעדה שהרעיון שעומד מאחוריה הוא רעיון נכון והוא רעיון מבורך, הוא לצמצם פערים בחברה הישראלית.

מכלוף מיקי זוהר: כפי שהגדרתי לכם, הוועדה הזאת בעצם קמה לעניין הזה.

מכלוף מיקי זוהר: אני מאמין גדול בקדוש ברוך הוא שמסדר את העניינים לא סתם והוועדה הזאת כמה בדיוק בסיטואציה בה צעדת השוויון אמרה את דברה ושמה חותם לא קטן בתקשורת הישראלית ואנשים שמו לב.

מכלוף מיקי זוהר: עכשיו אנחנו מקווים שאותה צעדה שהייתה צעדה חשובה להעיר את הציבור, גם תבוא לידי ביצוע.

מכלוף מיקי זוהר: הוועדה כמובן עומדת לרשות הרעיונות הללו.

מכלוף מיקי זוהר: נתחיל עם ראש העיר ירושלים ניר ברקת ואחריו ראש העיר ירוחם מיכאל ביטון ואם יש עוד דוברים, ראשי רשויות, שרוצים להתייחס, הם מוזמנים להירשם.

ניר ברקת: מיקי, קודם כל ברכות.

ניר ברקת: אנחנו נפגשנו בשנה שעברה בתקופה מקבילה, לפני דיוני תקציב, למעלה ממאתיים ראשי רשויות במדינה, אתה ושותפיך לשדולה, ודיברנו על הסכנה הגדולה שקשורה בנושא של צדק חברתי וצדק חלוקתי.

ניר ברקת: מאוד התרשמתי.

ניר ברקת: אתה לוחם חברתי.

ניר ברקת: אני חושב שכל מי שהצטרף לוועדה, זה רק מוכיח שזה ממש לא נושא מפלגתי אלא זה עניין ברומו של עולם ומחייב טיפול.

ניר ברקת: ברשותך, אני רוצה ישר לצלול לנושא ולהודות לכל חברי הכנסת היקרים ולכל האנשים שהגיעו לכאן.

ניר ברקת: אני רוצה לצלול לדוגמה הירושלמית שאולי מסבירה את הכול.

ניר ברקת: בשנה האחרונה ירושלים עברה אתגרים לא מבוטלים, אתגרים ביטחוניים שמאיימים על ירושלים.

ניר ברקת: אני רוצה לומר לכולם שהגבורה של תושבי ירושלים, ואנחנו כמדינה, יודעים להתמודד עם האתגרים הביטחוניים, היא מדהימה.

ניר ברקת: בסדר גודל יותר מטריד אותי ואני רואה סכנה יותר גדולה מהטרור, זו הסכנה של הפערים החברתיים שיש במדינה ובעיר שלנו.

ניר ברקת: האיום הוא כל כך גדול שזה הדבר שאני שם אותו בראש סדר העדיפות שלי כראש עיר.

ניר ברקת: אני אומר לכם שזו העיר הערבייה הגדולה בישראל עם כ-300 אלף ערבים, זו העיר החרדית הגדולה בישראל עם כמאתיים אלף חרדים, והעיר עם מגזר ציוני הכי גדול.

מכלוף מיקי זוהר: ברוך הבא חבר הכנסת יעקב אשר.

שיהיה בהצלחה.

מכלוף מיקי זוהר: תודה.

מכלוף מיקי זוהר: גם חבר בוועדה.

כן.

ניר ברקת: האתגרים החברתיים שקיימים לנו בירושלים, למען האמת זה מיקרו קוסמוס של כל המדינה.

ניר ברקת: אני רוצה לומר שהפער הגדול בין הנושא הביטחוני וההתמודדות עם הטרור לבין הנושא החברתי, לנושא של התמודדות מול טרור וביטחון יש לנו כלים.

ניר ברקת: יש לנו משטרה, יש לנו ראש ממשלה שהגדיל לנו את המשאבים לטובת ההתמודדות עם הטרור אבל לנושא החברתי נכון להיום, אין את המשאבים ואת הכלים המתאימים כדי להתמודד עם הבעיה שהיא הפצצה המתקתקת הגדולה ביותר שיש לנו היום בירושלים ובמדינה בכלל.

ניר ברקת: בשנים האחרונות, ואני בא מהתחום העסקי, יזמנו סדרה של פרויקטים של פיתוח כלכלי נרחב, לאפשר לירושלים לעמוד על רגליה ולהרחיב את מעגלי התעסוקה, המודל של פורטר ומודלים נוספים.

ניר ברקת: זה עבר אשרור ממשלה, קיבלנו משאבים מעניינים וטובים לנושא של פיתוח כלכלי.

ניר ברקת: אנחנו מתעסקים בתחום החינוך כאשר המשאבים שאנחנו שופכים למערכת החינוך הם עצומים אבל עדיין הפערים הם מאוד מאוד גדולים במגזר החרדי, במגזר הערבי ובמגזר הכללי.

ניר ברקת: בנושא של רווחה, אנחנו מפתחים מודלים הכי מתקדמים בארץ להוצאה מעוני, לתת חכות לתושבים, להוציא אנשים מהעוני ולהכניס אותם למעגלי התעסוקה.

ניר ברקת: בשנתיים האחרונות צמחנו ממכון אחד לשישה מקומות שהם הכווני תעסוקה למגזר החרדי, למגזר הערבי, לצעירים, לרווחה, לגיל השישים פלוס, לאקדמאים.

ניר ברקת: היכולת להביא את האנשים להצטרף למעגל התעסוקה, להוציא אותם מהמצב בו הם היו נמצאים בעבר, מהמצוי שהוא לא טוב, לרצוי - דורש משאבים משמעותיים.

ניר ברקת: אנחנו יודעים מה לעשות עם המשאבים שאין לנו.

ניר ברקת: אנחנו יודעים איך לקחת את האוכלוסייה שלנו שזקוקה להשקעה.

ניר ברקת: זאת לא הוצאה.

ניר ברקת: צדק חלוקתי הוא לא להעביר נדבות לירושלים או נדבות לפריפריה אלא זה להשקיע בציבור שזקוק לכך כמו חמצן לנשימה.

ניר ברקת: מצד שני יש קיבעון חשיבתי עמוק בשיטת התקצוב של המדינה את הרשויות.

ניר ברקת: אני למדתי קצת כלכלה.

ניר ברקת: יכול להיות שמתוך 256 רשויות מאתיים רשויות צריכות מענק איזון.

ניר ברקת: מישהו כאן מבין שאולי הנוסחה היא לא נכונה?

ניר ברקת: הנוסחה שמדברת על מצ'ינג אחוד לרשויות המקומיות מגדילה את הפערים החברתיים.

ניר ברקת: עיר חלשה נחלשת.

ניר ברקת: עיר חלשה לעתים לא יכולה אפילו לשים את המצ'ינג של המדינה.

ניר ברקת: אני רואה את זה בירושלים.

ניר ברקת: אנחנו כורעים תחת היכולת שלנו, למי אנחנו נותנים את השקל הפנוי הקטן שיש לנו עם צרכים מכאן ועד אני לא יודע איפה.

ניר ברקת: האתגר שלנו הוא איך אנחנו, איך מדינת ישראל מבינה שהצורה שבה היא מתקצבת את הרשויות המקומיות היא בלתי סבירה בעליל.

ניר ברקת: חלילה, הדבר האחרון שאנחנו רוצים הוא לפגוע ברשויות החזקות.

ניר ברקת: אסור לעשות את זה.

ניר ברקת: המדינה צריכה לסייע לנו ולתקצב אחרת את הרשויות שזקוקות לכך.

ניר ברקת: לא יכול להיות שבעיריית ירושלים יש לנו 6,000 שקלים לתושב ומתוך זה יורדים לנו 27 אחוזים פטורים ללא שיפוי ולחליפין רווחה שאני מודה לאלוהים שאנחנו יכולים לסייע לאנשים שזקוקים לרווחה ומצד שני יש רשויות שהפער הולך וצומח וגדל.

ניר ברקת: אנחנו לא מקנאים בהן, אנחנו זקוקים לערבות הדדית בעם ישראל, להרחיב את הערבות הדדית.

ניר ברקת: צדק חלוקתי הוא ערבות הדדית.

ניר ברקת: זה כתוב בתנ"ך, זה א'-ב' של כל אחד מאתנו שיש לו לב.

ניר ברקת: להרחיב את הערבות ההדדית.

ניר ברקת: כשאני מסתובב ואני רואה את ילדי ירושלים במגזר החרדי ובמגזר הכללי ובמגזר הערבי, שלא שפר עליהם גורלם והם נולדו בירושלים למשפחה ענייה, אני מוכן לעשות הכול כדי לסייע להם ולתת להם עתיד ורוד וטוב יותר אבל העירייה והעיריות החלשות והמוחלשות לא יכולות לעשות את זה לבד.

ניר ברקת: תנו לנו את המשאבים, אנחנו יודעים לאן ללכת.

ניר ברקת: תנו לנו את הכלים.

ניר ברקת: דבר נוסף שהוא לא רק חינוך ורווחה אלא הוא בכלל, ודיברו על זה כמה חברי כנסת, על הצורך להפוך את העיר אטרקטיבית ותחרותית גם בשירותי ניקיון, גם בגנים ציבוריים, גם בתרבות.

ניר ברקת: חברים, זאת לא הוצאה ואלה לא מותרות.

ניר ברקת: כל אדם סביר ונורמלי זקוק למשאבים האלה והיום כאשר בוחנים את היכולת של עיר להתחרות בערים אחרות ואת יכולת המשיכה שלה, יש פער הולך וגדל בין הפריפריה, ודיברו כאן על הנגב והגליל אבל אל תשכחו את ירושלים שהיא במעמד דומה.

יגאל גואטה: אם אשכח ירושלים תשכח ימיני.

יגאל גואטה: איך נשכח אותה?

נחמן שי: בסיסמאות.

נחמן שי: הוא יספר לך מה קורה בחיי המעשה.

ניר ברקת: בשורה התחתונה, האתגר של ירושלים הוא לא רק של ירושלים, הוא לא רק של ניר ברקת כראש העיר, הוא לא רק של ירושלים והפריפריה אלא כל תושב שחי במרכז הארץ מבין היטב שהאתגר הוא שלו לא פחות משל כל אחד אחר.

ניר ברקת: בשורה התחתונה, אני רוצה לסיים את דבריי באמירה מאוד מאוד ברורה.

ניר ברקת: מיקי וחברי הכנסת היקרים, אנחנו לפני דיוני תקציב דו שנתי.

ניר ברקת: מה שלא שייכנס לתקציב הנוכחי בנושא ירושלים, בנושא הנגב והגליל, בנושא הפריפריה, בנושא צדק חלוקתי, לא יהיה כאן.

ניר ברקת: אנחנו מאבדים הזדמנות לשלוש שנים.

ניר ברקת: בשנה שעברה עשינו מלחמה גדולה ולצערי הרב – מיקי, עם יד על הלב – למעט העלאת הנושא לסדר היום, לא השגנו הישגים.

ניר ברקת: השנה האחרונה, זו שעברה, עלתה לכולנו בדם ובמאבקים מיותרים שאני קצת – סליחה שאני אומר – מתבייש שבשנת 2016, לקראת תקציב 2017 ו-2018 אנחנו צריכים לנהל על התהליך הזה מאבק עם ועדה שהיא של קואליציה ואופוזיציה, נושא שלא שנוי במחלוקת ולצערי הרב נאלצנו לנהל בעניין הזה מאבק לטובת ירושלים ולטובת הפריפריה.

ניר ברקת: אני כולי תקווה שנספיק להטמיע כבר בדיוני התקציב הנוכחיים סעד משמעותי.

ניר ברקת: אין לי ספק שכמעט ואין לכך אופוזיציה כי זה צו השעה ואנחנו צריכים להתמקד בוועדה ובכלל בחברי הכנסת, איזה צעדים צריך לעשות כדי שלא נאלץ למצוא את עצמנו הרשויות החלשות וירושלים מתעמתים עם המערכת הממשלתית.

ניר ברקת: אני תקווה שהשנה זה לא יהיה והרבה מאוד תלוי בוועדה הזאת.

ניר ברקת: בכל אופן, אני מתכוון להגיע לכאן כל פעם שתקרא לי.

ניר ברקת: תודה רבה.

מכלוף מיקי זוהר: אשמח מאוד אדוני ראש העיר.

מכלוף מיקי זוהר: גונבה השמועה לאוזני שבחוק ההסדרים הקרוב יתכן והנושא יעלה והשמועה היותר מעניינת היא שזה יבוא לדיון בוועדה הזו.

מכלוף מיקי זוהר: הבנתי שכל סעיף שקשור לכך, גם אם הוא קיים וגם אם הוא יוסף בהמשך, יגיע לדיון בוועדה הזו ואם הוא יגיע לדיון בוועדה הזו, אני מניח שהסיכוי שלו הוא טוב.

מכלוף מיקי זוהר: אני רוצה להקריא לכם איזשהו משפט בהמשך למה שאמר ראש העיר.

מכלוף מיקי זוהר: "גמילות חסדים היא מושג המשקף את חובתו של העם היהודי על פי ההלכה להיטיב עם הזולת ללא חשבון ולפנים משורת הדין בכל אמצעי אפשרי, בממונו, בגופו ובדיבורו.

מכלוף מיקי זוהר: העולם עומד על שלושה דברים, על התורה, על העבודה ועל גמילות חסדים".

מכלוף מיקי זוהר: מי ששוכח את ההדדיות בחברה הישראלית, את הרצון לצמצם את הפערים בחברה, את הרצון לחלק את המשאבים בצורה צודקת והוגנת כך שלאלה שיש פחות – לתת יותר, ולאלה שיש יותר – הם יכולים להסתדר עם פחות כי בסופו של דבר זה צריך להתאזן.

מכלוף מיקי זוהר: מי ששוכח את המושגים האלה, שוכח את העיקרון המרכזי ביהדות שלנו ולכן אני סבור שזה דבר נכון.

מכלוף מיקי זוהר: בהמשך למה שאמרת אדוני ראש העיר, אני מאלה שיזמו את החוק לתקצוב דיפרנציאלי בעידודך ובעידוד ראש העיר ירוחם.

מכלוף מיקי זוהר: הלכנו למהלך הזה מאוד רצינית, החתמנו על הצעת החוק 63 חברי כנסת, הראינו שיש רוב חברים בכנסת שרוצה ומאמין בסוגיה הזאת ואתה יודע היטב שהמשמעויות היו הרבה יותר פוליטיות מאשר כלכליות.

מכלוף מיקי זוהר: ראשי רשויות חזקים מאוד בארץ – ואני לא אנקוב בשמם כדי חלילה לא לבייש אף אחד מהם – היו מה שנקרא על הרגליים האחוריות והפעילו לובינג כאן

מכלוף מיקי זוהר: בכנסת באמצעות חברי כנסת מסוימים שהתנגדו להצעת החוק הזו וגם יגרמו לכך שהיא לא תראה אור בגלל תאוות בצע, בגלל כמה מיליונים שלא היו מזיזים להם בכלל בתקציב השנתי שלהם.

מכלוף מיקי זוהר: הם פשוט נלחמו על אותם מיליונים ואגב, אני לא יודע אם עשו עם אותם מיליונים משהו.

מכלוף מיקי זוהר: לדעתי הם עדיין שוכבים בפק"מים שלהם.

מכלוף מיקי זוהר: בסופו של דבר לא הצלחנו להביא לילדים את מה שרצינו להביא אבל אנחנו לא נכנעים.

מכלוף מיקי זוהר: בחוק ההסדרים הזה אני בטוח שיעבור משהו משמעותי ואני גם מאמין שהוא יגיע לפתחה של הוועדה הזאת.

מכלוף מיקי זוהר: ראש העיר ירוחם, מיכאל ביטון, בבקשה.

<מיכאל ביטון: חבר הכנסת מיקי זוהר יושב ראש המייסד של הועדה, חברי הכנסת, ראשי רשויות, מנכ"לי עמותות וחברה אזרחית.

<מיכאל ביטון: אני עמדתי כאן בכניסה וחשבתי על מאמר חז"ל – מגלגלים זכות על ידי זכאי וחובה על ידי חייב.

<מיכאל ביטון: יש מי שיהיה ציני ויגיד שזאת הקמת ועדה באמצע קדנציה ולא לעניין.

<מיכאל ביטון: אני אומר לך שמה שזרעת בכנסת ישראל, זאת מהפכה חברתית.

<מיכאל ביטון: איך אני יודע את זה?

<מיכאל ביטון: המושג צדק חלוקתי כשלט של הכנסת, כשלט בוועדה, לא היה.

<מיכאל ביטון: נכנסים לוועדה ויש שלט צדק חלוקתי, שוויון הזדמנויות וצדק צדק תרדוף.

<מיכאל ביטון: משפט יהודי שזה החזון של עם ישראל והמשפט היהודי היותר חשוב הוא פרוס לרעב לחמך ועניים מרודים תביא בית וכי תראה ערום וכיסיתו ומצרך לא תתעלם ולא תתעלם מאף כאב של אף יהודי וגר הגר בתוכנו.

<מיכאל ביטון: גם לא יהודי שהוא חלק מהמדינה.

<מיכאל ביטון: אתה עשית היסטוריה בזה שהבאת לכנסת ישראל, לכל כותרת צדק חלוקתי.

<מיכאל ביטון: יש אנשים שכועסים עליך.

<מיכאל ביטון: המושג הזה מעצבן.

<מיכאל ביטון: צדק חלוקתי זה לחלק את הכסף אחרת ואם מחלקים אחרת, זאת עדיפות אחרת.

<מיכאל ביטון: אחד יקבל פחות והשני יקבל יותר.

<מיכאל ביטון: יש אנשים שרוצים לשמור על הקיים.

<מיכאל ביטון: אני אומר לך שעשית דבר גדול.

<מיכאל ביטון: אני רוצה ללכת שנייה אחורה ולהגיד לך איך הגענו ליום הזה.

<מיכאל ביטון: לפני שש שנים צעדתי 120 קילומטרים לירושלים כדי להביא צדק חלוקתי לירוחם, להביא את עיר הבה"דים.

<מיכאל ביטון: לא הייתה לי ועדה כזאת.

<מיכאל ביטון: הייתי לבד.

<מיכאל ביטון: אמרו לי אין סיכוי.

<מיכאל ביטון: צעדתי.

<מיכאל ביטון: בג"ץ חמש שנים.

<מיכאל ביטון: הבאנו.

<מיכאל ביטון: יש סיכוי לצדק חלוקתי.

<מיכאל ביטון: לפני שנתיים אני וניר הובלנו עשרות ראשי רשויות להתחיל תקצוב דיפרנציאלי בחינוך ורווחה.

<מיכאל ביטון: זה הצדק החלוקתי של חינוך ורווחה.

<מיכאל ביטון: עשרות ראשי רשויות.

<מיכאל ביטון: רוב חברי הכנסת בעד, שרים בעד, כל המפלגות בעד, נכשלנו.

<מיכאל ביטון: בוא נגיד את זה, נכשלנו.

<מיכאל ביטון: לפני כמה שבועות צעדנו.

<מיכאל ביטון: מי צעד אתי?

<מיכאל ביטון: מנכ"ל מועצת יש"ע, חברי כנסת מ-מרצ, ראשי הרשויות החרדיות, ליכוד, עבודה, כולם צעדו.

<מיכאל ביטון: למה?

מכלוף מיקי זוהר: הגיע חבר הכנסת אחמד טיבי.

<מיכאל ביטון: למה כולם צעדו?

<מיכאל ביטון: כי העניין הזה אמיתי ונוקב וכולם מסכימים עליו, אבל מה הבעיה עם נושא שהוא בקונצנזוס?

<מיכאל ביטון: בסוף מטאטאים אותו.

<מיכאל ביטון: תנועת הפריפריות, אבי דבוש, ניבה ראם, יעלה שנמצאת כאן, דינה דיין, הלכו כאן לכל סיעה ופגשו את כל סיעות הבית ואין סיעה בישראל שהיא נגד צדק חלוקתי.

<מיכאל ביטון: אין.

<מיכאל ביטון: לא ראינו אחת שאומרת שהיא נגד, אבל אתה קיבלת זכות גדולה.

<מיכאל ביטון: אני לא מוותר על כך שתקשיב לי.

מכלוף מיקי זוהר: אני מקשיב, פשוט אחמד טיבי זרק כאן בדיחה.

מכלוף מיקי זוהר: הוא אמר שאני צריך למנות אותו להיות ממלא מקום יושב ראש הוועדה בהיעדרי.

מכלוף מיקי זוהר: אמרתי שבזה הוא גומר לי את הפריימריס לחלוטין.

אחמד טיבי: אני מגלומן.

מכלוף מיקי זוהר: ברגע שאני עושה את זה, אכלתי אותה בפריימריס ואין לי סיכוי להיבחר.

<מיכאל ביטון: חבר הכנסת מיקי זוהר, המבחן שלך יותר קצר מזה שחשבת.

<מיכאל ביטון: הוא בערך חודשיים כי יהיה תקציב דו שנתי ולאחריו בחירות.

<מיכאל ביטון: מה שלא יוכנס היום בכנסת ישראל ובממשלה, לא יהיה שלוש וארבע שנים בישראל.

<מיכאל ביטון: עקרונות הצדק החלוקתי.

<מיכאל ביטון: יש שרים אמיצים בישראל.

<מיכאל ביטון: השר דרעי זרע בחוק ההסדרים כמעט מיליארד שקלים של תיקון אי שוויון.

<מיכאל ביטון: השרה מירי רגב מחלקת את התרבות אחרת.

<מיכאל ביטון: אפשר לבקר אותה בנושאים אחרים, אבל בנושא תקצוב לפריפריה זה קורה.

<מיכאל ביטון: השר בנט זרע בחוק ההסדרים תקצוב דיפרנציאלי בחינוך בלתי פורמלי.

<מיכאל ביטון: זרע את זה.

<מיכאל ביטון: תקצוב דיפרנציאלי בתיכוניים, לתת יותר לתיכונים במדד טיפוח נמוך.

<מיכאל ביטון: השר כץ לא זרע כלום והשר כץ הוא מהמפלגה שלך.

<מיכאל ביטון: השר כץ הוא רווחה ורווחה זה קיומי.

<מיכאל ביטון: אני מדבר על השר חיים כץ, שר הרווחה, לא זרע בחוק ההסדרים תקצוב דיפרנציאלי ברווחה.

<מיכאל ביטון: מה זה אומר?

<מיכאל ביטון: שעיר ענייה תוותר על עובדים סוציאליים ולא תוציא ילדים מהבית כי אין לה מצ'ינג של 25 אחוזים.

<מיכאל ביטון: זה גורלי.

<מיכאל ביטון: זה קיומי.

<מיכאל ביטון: אני רוצה לסיים את הדברים ולבקש ממך ומחברי הכנסת בקואליציה.

<מיכאל ביטון: אני אוהב ואוהד את האהדה של האופוזיציה אבל אתם ש"ס ואתה ליכוד ויש בית יהודי שבעד, האם תרימו את ידכם בתקציב?

איפה יהדות התורה?

הייתי אתך ביחד בהתחלה, עת כיהנתי כראש עיר.

<מיכאל ביטון: יהדות התורה בוודאי.

<מיכאל ביטון: חבר הכנסת יעקב אשר, יהדות התורה יושבת בוועדת הכספים.

יגאל גואטה: זאת אפליה מתקנת.

יגאל גואטה: פעם הזכירו רק את יהדות התורה והיום מזכירים גם את ש"ס.

<מיכאל ביטון: חבר הכנסת מיקי זוהר, ועדות יש הרבה, דיבורים יש הרבה, פרוטוקולים יש הרבה.

<מיכאל ביטון: יש כאן שעת רצון אבל מבחן אישי.

<מיכאל ביטון: אתה תזרע בתקציב הדו שנתי מיליארדים לצדק חלוקתי.

מכלוף מיקי זוהר: בעזרת השם.

<מיכאל ביטון: זה המבחן.

<מיכאל ביטון: נעבוד יחד.

<מיכאל ביטון: תודה רבה.

מכלוף מיקי זוהר: להצדיק את כספי הציבור שאמרו שירדו לטמיון כאן.

מכלוף מיקי זוהר: הגיע אלינו חבר הכנסת יעקב אשר שהוא גם חבר מן המניין בוועדה ואני שמח על כך.

אדוני היושב ראש, קודם כל אני רוצה לברך אותך.

אני חושב שאם יש צדק בבחירה של אדם לוועדה מסוימת, אתה באמת האיש המתאים והנכון לעניין הזה.

עם הכוח שלך במפלגת שלטון, אין לי ספק שזה יצוק הרבה מאוד לדיוני הוועדה ולהחלטות הוועדה.

הדיון הראשון, כמה לא מפתיע, הוא באמת בנקודה הזאת ואני רוצה לומר לכם כראש עיר לשעבר שהסתובב עם ביטון וגם עם ראש עיריית ירושלים ניר ברקת וגם עם אחרים, והסתובבנו עם הצעה כזאת לפני כמה שנים ואיך אמרת בסוף?

נכשלנו.

זה נכון.

אני לא חושב שהטרמינולוגיה שלנו צריכה להיות – ואני מדבר כאדם שבא מקהילה שהחסד אצלה הוא דבר ראשוני במעלה – חסד.

זה לא חסד אדוני היושב ראש אלא זאת זכות.

זה לא חסד לעזור לאותן רשויות אלא זה פשוט לא נכון ולא שוויוני ואולי אפילו לא הגיוני שהדבר הזה קורה היום איך שהוא קורה.

אני אסביר למה אני מתכוון.

בוא נגיד שהיום יש מענקי איזון.

דיברו על מענקי איזון ואומרים לנו, לאותן רשויות חלשות, תחיו ממענקי האיזון, איזנו אתכן.

אני רוצה לראות מה היה קורה בערים הגדולות לו היו נשארים באותה רמת איזון כמו בעיר אחרת.

פר נפש.

הרי כולם שווים בפני החוק, כולם אותו דבר.

אם בכל רשות מקומית היו אומרים שכל עודפי הרשות הולכים עכשיו למשהו אחר לגמרי, לסיוע לעולם השלישי מחוץ למדינת ישראל והיו אומרים לרשויות המקומיות החזקות תסתדרו עם מענקי האיזון שלכן, אני מודיע לכם שהיו כאן הפגנות בכל רחבי הארץ כי היה יורד הרבה מאוד בחינוך, היה יורד הרבה מאוד ברווחה כי ממענקי האיזון ומהחלוקה שיש כיום אי אפשר לתת שירות והרשויות המקומיות הן קבלן הביצוע של מדינת ישראל.

אבל הן קבלן ביצוע מכספן.

ראש רשות מקומית שבמקרה הוא ראש רשות במקום בו יש ים ויש לו על שפת הים מלונות, יש לו שם ארנונה שראש עיריית ירוחם לא יראה את המספרים האלה גם בעוד מאתיים שנים גם אם הוא יהיה ראש עיר הכי טוב בעולם.

אז מה, הוא ירש את המלונות מסבא שלו?

ההוא כלכלן יותר טוב כי יש לו הכנסות כאלה?

הוא לוקח את ההכנסות האלה והוא משקיע אותן בחינוך, הוא משקיע אותן ברווחה, ואצלו מצ'ינג לפסיכולוגים – אין לו בעיה, ומצ'ינג לעובד סוציאלי – אין לו בעיה.

הוא גם נותן להם יותר כדי שהטובים יבואו אליו.

זאת אומרת שיש ראש עיר מצוין שנמצא בירוחם אבל מה לעשות, אין לו שם באר נפט, אין לו שם תיירות, זה סוף העולם, זה מקום רחוק, לאט לאט מפריחים את השממה וממה הוא יחיה?

ממה הוא ייתן חינוך לילדים ולתושבים שלו?

לכן אדוני היושב ראש, לדעתי זאת לא שאלה של חסד ולא שאלה של צדקה.

עיר וראש עיר שצריך להתמודד עם אנשים ברמה סוציו אקונומית נמוכה ואין לו קופה שלו שהוא יכול למלא אותה מארנונה או מדברים אחרים, הוא חייב להתאזן כמו כולם כי אחרת נוצר מצב שיש שני סוגי ילדים במדינת ישראל, ילד ששפר עליו גורלו וילד שפחות שפר עליו גורלו.

לכן זה לא חסד אלא זה תיקון עולם.

זה תיקון אמיתי.

זה אפילו חוקתי במידה כזו או אחרת כי אי אפשר לדרוש מראש עיר שיביא כסף מהבית וינהל את העיר שלו ממשאבים שאין לו וראש עיר אחר לא יודע מה לעשות עם הפק"מים שלו.

אני אומר עוד פעם, חברים טובים שלי מראשי הרשויות, הם יודעים את דעתי.

הם חולקים עלי ואני חולק עליהם.

צריך למצוא את הדרך הנכונה לא להיכנס לכיסים של מישהו אחר אבל זה תפקידה של ממשלה שצריכה לקבוע את ההנחיות בתקצוב.

בסופו של דבר אנחנו קבלני הביצוע ובלי כסף ובלי שוויון אי אפשר לתת את השירות לילדי ישראל בכל רחבי הארץ למעט באותן ערים ששפר עליהן גורלן ונשפך להם כסף מהפק"מים.

תודה רבה אדוני.

מכלוף מיקי זוהר: אני חייב לומר שכל מה שנאמר על ידך, אלה דברים שאין חכם כבעל ניסיון.

מכלוף מיקי זוהר: אני אומר את זה כמי שמגיע מהרשות המקומית, כסגן ראש העיר.

<קריאה: אומרים אין חכם כבעל הניסיון ואין בעל הניסיון חכם.

הדבר הכי קשה בתולדותיו של ראש עיר זה לשבת ולהחליט האם הוא נותן סייעת לילד עם צרכים חריגים שאין לו על זה תקצוב ממשרד החינוך אלא תקציב חלקי או האם הוא פותח גן אחר או האם הוא לוקח פסיכולוגית או מאבד אותה כי היא אומרת לו שבעיר אחרת שכנה היא מרוויחה הרבה יותר.

זה קורע ראשי רשויות.

זה מה שקורה לראשי הרשויות שנמצאים באזור הזה.

מכלוף מיקי זוהר: תודה רבה.

מכלוף מיקי זוהר: לפני שדב חנין ידבר, מתעקש חבר הכנסת אחמד טיבי לומר כמה דברים.

מכלוף מיקי זוהר: אני מתריע בפניך, אם תיתן לי מחמאה אחת, אני קוטע אותך.

אחמד טיבי: ניר, אתה לא עוזב כי הוא העביר לי את רשות הדיבור.

ניר ברקת: אל תיקח כזה קרדיט.

אחמד טיבי: תודה אדוני היושב ראש.

אחמד טיבי: ראשית, אני חבר מן המניין בוועדה הזאת.

אחמד טיבי: הייתה פנייה נרגשת של יושב ראש הוועדה ממ"ז, הרי הוא מיקי מכלוף זוהר שפנה אלי בוועדת הכנסת ונעתרתי לפנייה הנרגשת הזאת של עמיתי חבר הכנסת מיקי מכלוף זוהר.

אחמד טיבי: אני חושב שהנושא של הוועדה הוא אחד הנושאים החשובים ביותר שהכנסת יכולה לדון בהם.

אחמד טיבי: לא בכדי כל האולם הזה מלא באנשים, מנהיגים מקומיים ותושבים, שרוצים לצקת תוכן בכותרת הזאת של שוויון חברתי וצדק חלוקתי.

אחמד טיבי: אם נגיע לשלושים אחוזים תיקון מצב, סימן שהצלחת הצלחה אדירה.

מכלוף מיקי זוהר: אני חותם עכשיו על עשרה אחוזים.

אחמד טיבי: מכאן אתה יכול רק לזנק לתפקיד אחר.

אחמד טיבי: תחשוב איזה תפקיד אתה רוצה.

אחמד טיבי: הנושא נוגע הן בפריפריה, הן בישובים יהודים, הן בישובים הערבים, הן בנשים ובגברים, הן באנשים עם מוגבלויות.

אחמד טיבי: אין נושא שאתה לא יכול לדון בו בוועדה ואנחנו כחברי הוועדה יכולים לגעת בו.

אחמד טיבי: יש לך קשרים ענפים.

אחמד טיבי: הרי עת איימת להתפטר, הוזעקת אל ראש הממשלה.

אחמד טיבי: סימן שהאיש מאוד רוצה שאתה תישאר כאן בבניין.

מכלוף מיקי זוהר: זה נכן.

אחמד טיבי: תנצל את ההזדקקות של ראש הממשלה אליך ותצמצם את הפערים.

אחמד טיבי: קצת צדק חלוקתי לא יזיק.

מכלוף מיקי זוהר: אני לא יכול להגיד שאני אסכים אתך.

מכלוף מיקי זוהר: אמרתי לך יש לנו בעיה עם העניין הזה, אבל אין ספק שהדברים שאמרת מעניינים.

אחמד טיבי: אומרים לי את זה כל הזמן.

מכלוף מיקי זוהר: חבר הכנסת טיבי, תודה רבה.

מכלוף מיקי זוהר: חבר הכנסת דב חנין בהצעה לסדר ואחר כך חברת הכנסת אורלי לוי אבקסיס שהיא גם יושבת ראש השדולה לצדק חלוקתי, שדולה שהקמנו יחדיו, אני, היא ויוסי יונה, ובעצם כמו שתיארנו קודם הוועדה הזאת היא תולדה של אותה שדולה שפרצה דרך והביאה קו מחשבה מאוד מאוד ברור שמיושם עכשיו בוועדה בכנסת.

דב חנין: תודה לך אדוני היושב ראש.

דב חנין: אני קצת חושש שהדיון החשוב בצעדת השוויון אולי ילך לאיבוד באווירה החשובה של הקמת הוועדה.

דב חנין: אנחנו צריכים לדעתי בחלק הזה של הדיון להיות מאוד ממוקדים ולראות איך אנחנו מתרגמים את המהלך האזרחי החברתי המרשים הזה, מעורר ההתרגשות הזה של צעדת השוויון, איך אנחנו מתרגמים אותו להחלטות ולמדיניות בפועל.

דב חנין: אדוני היושב ראש, גם לי הייתה הזכות להשתתף בצעדת השוויון.

דב חנין: אני נפגשתי עם הצועדים בבית שמש, אירוע מאוד מאוד מרגש שהפגיש אותם עם האוכלוסייה החרדית בעיר ועם האוכלוסייה המזרחית בעיר ועם האוכלוסייה של יוצאי חבר העמים בעיר ועם האוכלוסייה הוותיקה בעיר.

דב חנין: הצעדה הזו היא באמת אירוע מאוד חשוב ומשמעותי.

דב חנין: זו ההזדמנות גם להביע הערכה ותודה ליוזמים של הצעדה, מיכאל ביטון ראש עיריית ירוחם, אבי דבוש וכל הצוות הגדול של אנשי תנועת הפריפרית שעשיתם את המעשה הזה ובעצם הכרחתם את המערכת הציבורית, את המערכת הפוליטית, לקחת את הנושא ולקחת אותו לסדר היום.

דב חנין: הסכנה הגדולה שאנחנו עומדים בפניה היא שגם המהלך הזה יהיה עוד אחד מאותם גלים.

דב חנין: הוזכרה כאן בשלב ראשון של הדיון המחאה החברתית הגדולה.

דב חנין: שנת 2011.

דב חנין: מה יותר מרגש מאשר מאות אלפי אזרחים שיצאו לרחובות הערים ודרשו צדק חברתי?

דב חנין: גם אז אדוני היושב ראש הוקמה ועדה.

דב חנין: חבר הכנסת טרכטנברג שישב אתנו כאן עמד בראש הוועדה הזו ואז נקרא מר טרכטנברג כתוארו אז, פרופסור טרכטנברג, לראש הממשלה שאמר לו: אני מבטיח לך, אתה תקים ועדה – כי הוא התלבט אם לקחת את הוועדה או לא - ואתה תעמוד בראש ועדה שתעשה שינוי.

דב חנין: פרופסור טרכטנברג אמר שהוא לא מוכן לוותר על ההזדמנות הזאת ועם כל הספקות עמד בראש הוועדה.

דב חנין: ישבה הוועדה ואפילו המליצה המלצות.

דב חנין: מה קרה להמלצות האלה?

דב חנין: איפה הן נמצאות היום?

דב חנין: זו הסכנה הגדולה שעומדת בפנינו.

דב חנין: לכן אדוני היושב ראש, אנחנו צריכים לעשות דבר מאוד מאוד פשוט כוועדה.

דב חנין: אנחנו צריכים לקחת את מה שצעדת השוויון אמרה ולתרגם אותו לתכנית עבודה.

דב חנין: תכנית עבודה עם לוחות זמנים.

דב חנין: איפה אנחנו את הדרישות האלה הופכים למדיניות שמתבצעת בפועל בשטח.

דב חנין: כאן אני מציע לך אדוני היושב ראש משהו לגבי התהליך.

דב חנין: יש כאן מסביב לשולחן הזה באמת תמונת ידע פנטסטית של אנשים מהפריפריה, הרבה אנשים ראויים ונפלאים שנמצאים כאן מסביב לשולחן.

דב חנין: הוועדה הזאת צריכה לעבוד אחרת מאשר ועדות רגילות בכנסת.

דב חנין: היא לא צריכה להגיד להם שאתם תבואו מדי פעם כאורחים שלנו, ניתן לכם חמש דקות, נתייחס אליכם בכבוד ואחר כך נזמין אתכם עוד פעם בעוד כמה חודשים וגם אז נתייחס אליכם בכבוד.

דב חנין: צריך להיות כאן תהליך שאומר לאנשים האלה שמהיום בואו תעבדו אתנו.

דב חנין: בואו תעבדו אתנו.

דב חנין: בואו נייצר ביחד את המסמכים, בואו נייצר ביחד את הפתרונות, בואו נחשוב ביחד על לוחות הזמנים.

דב חנין: אם הוועדה תעבוד בצורה הזאת, היא תדגים שמבחינתנו צדק זה לא רק המטרה שאנחנו רוצים להגיע אליה אלא זה גם התהליך, הצורה של התהליך בו אנחנו עובדים.

דב חנין: אם אנחנו נעבוד בצורה הזאת ונערב את הציבור הפעיל הזה והנפלא הזה בעבודה שלנו וביחד נגבש את המסקנות, ביחד נגבש את תכנית העבודה, אנחנו גם נייצר את הכוח שלא יאפשר לאף אחד למחוק, לדחוק ולהשתיק את הדרישה המוצדקת הזאת.

דב חנין: תודה.

מכלוף מיקי זוהר: תודה רבה חבר הכנסת דב חנין.

מכלוף מיקי זוהר: הדרישה מוצדקת.

מכלוף מיקי זוהר: אף אחד לא חולק על כך.

מכלוף מיקי זוהר: ליישם את זה, צריך גם למצוא את הדרך הנכונה ליישם את זה ובאופן ריאלי.

מכלוף מיקי זוהר: אפשר לקבוע מטרות.

מכלוף מיקי זוהר: יש לסמן מה בטווח הישג היד ואני חושב שבתקציב הדו שנתי הקרוב יש בהישג ידנו להביא לשינויים משמעותיים בכל הסוגיות האלו עליהן דיברנו.

מכלוף מיקי זוהר: אנחנו קרובים לשעת השין.

מכלוף מיקי זוהר: אם כולם יתגייסו יחד, גם חברי ועדת הכספים שאני יודע לשתף אתם פעולה, אני משמש ואמשיך לשמש כמרכז הקואליציה בוועדת הכספים, זה נותן לי המון השפעה על איך תקציב המדינה ייראה.

מכלוף מיקי זוהר: אני מאמין שנוכל להביא לשינויים.

מכלוף מיקי זוהר: אני רוצה לקבוע את סדרי הדיון בקצרה ולומר שידבר פעם חבר כנסת ופעם נציג ציבור כדי שנוכל ליצור דיון פורה.

מכלוף מיקי זוהר: חברת הכנסת אורלי לוי אבקסיס.

אורלי לוי אבקסיס: תודה רבה לך אדוני היושב ראש.

אורלי לוי אבקסיס: חלק מהפרצופים אנחנו פגשנו כאן בקיום השדולה שלנו, בה היושב ראש היה יושב ראש משותף יחד עם חבר הכנסת יוסי יונה ואנכי.

אורלי לוי אבקסיס: חברים לצעדה, חברים לגורל.

אורלי לוי אבקסיס: אבל אם אני אומרת חברים לגורל, זה כאילו השלמנו עם זה שזאת מכת גורל.

אורלי לוי אבקסיס: לא.

אורלי לוי אבקסיס: זה בידי אדם.

אורלי לוי אבקסיס: אלה גורלות שאנשים יוצרים.

אורלי לוי אבקסיס: הם יוצרים במעשה, ברשלנות או באדישות.

אורלי לוי אבקסיס: אנחנו יכולים לבוא ולומר שכאשר קמה המדינה היו קשיים כאלו ואחרים.

אורלי לוי אבקסיס: הכול לגיטימי.

אורלי לוי אבקסיס: הכול בסדר.

אורלי לוי אבקסיס: השאלה היא איך אנחנו מתמודדים היום עם התוצאות של העבר שלנו.

אורלי לוי אבקסיס: האם אנחנו באדישות שלנו מכתיבים שכך יהיה מעתה ואילך, וגוזרים על הילדים שלנו להתחיל מסע ארוך עם תרמיל כבד מדי על הכבד אבל עשרה קילומטרים אחורנית?

אורלי לוי אבקסיס: האם אנחנו באים ואנחנו אומרים, בסדר, מספיק להתבכיין.

אורלי לוי אבקסיס: אנחנו שומעים את זה הרבה לאחרונה.

אורלי לוי אבקסיס: בכלל, השיח שהפך להיות שיח מזרחי מול שיח אשכנזי, זה משהו שאני לא אוהבת.

אורלי לוי אבקסיס: זה משהו שבא לעקר מתוכן טיעונים ודרישות לגיטימיות.

אורלי לוי אבקסיס: ברגע שאתה קורא למי שדורש את מה שמגיע לו או שרוצה עבור ילדיו, הדבר הכי לגיטימי בעולם, שיקבלו הזדמנות שווה, לקרוא להם בכיינים ולהפסיק להתדפק על העבר, בעצם אתה בא ואומר שאתה רוצה להנציח את המציאות הזו שילדים מסוימים יצאו עם עדיפות ואחרים לא רק בגלל שההורים שלהם או אידיאולוגים או שלא רוצים להשאיר את הסבא ואת הסבתא, באמת, באו, שמו אותם כדי להוות גם איזשהו מגן אנושי ולא רק יישוב הארץ אלא מגן אנושי על גבולות המדינה ובאים ואומרים שזה המצב.

אורלי לוי אבקסיס: יש אפשרות לחבר'ה הצעירים המשכילים, אלו שהצליחו למרות הקשיים ולמרות ההזדמנויות הלא שוות באמת וזה מתחיל בחינוך, זה ממשיך ברווחה וזה מגיע עד לכדי בריאות.

אורלי לוי אבקסיס: התושבים בפריפריה הגיאוגרפית של מדינת ישראל משלמים בין ארבע לשש שנים על כך שהם נשארים שם.

אורלי לוי אבקסיס: זה לא הגיוני כי אתה אומר שבפריפריה יש יותר מרחבים, יש יותר ירוק, אמור להיות פחות זיהום אוויר אבל ההסבר בא מזה שלא משקיעים בתשתיות, גם לא של הבריאות.

אורלי לוי אבקסיס: לכן תוחלת החיים בפריפריה קצרה יותר מאשר במרכז וזה מדהים.

אורלי לוי אבקסיס: זה בגלל המחסור בשירותי בריאות.

אורלי לוי אבקסיס: אבל זה אותו דבר בחינוך וזה אותו דבר בדברים אחרים.

אורלי לוי אבקסיס: אני שואלת את עצמי, ואני גרה בפריפריה, ודעו לכם שיש לי ארבעה ילדים, את שתי הגדולות ילדתי במרכז.

אורלי לוי אבקסיס: נהניתי משפע של אופציות ואפשרויות.

אורלי לוי אבקסיס: באזור ג' בתל אביב, אזור מצוין.

אורלי לוי אבקסיס: אני למעלה מ-14 שנים בצפון.

אורלי לוי אבקסיס: חזרתי לאזור של הילדות שלי.

אורלי לוי אבקסיס: פערים של שמים וארץ.

אורלי לוי אבקסיס: לפעמים אני תופסת את עצמי ואני אומרת, רגע, למה הילדים שלי צריכים להסתכן גם מבחינה בריאותית כי תחשבו על זה שמשעה 12:00 בצהרים אין לי שירותי בריאות ואם יש משהו לילד, הדבר הכי קטן, אני צריכה לעלות לבית החולים ולחכות שם שעות כי זה בית החולים שקולט הכי הרבה אנשים מהאזור, ובסוף הרופא גם משחרר אותך כי יש עומס.

אורלי לוי אבקסיס: אתה שואל את עצמך כמה אני אוהב את המקום וכמה אני אוהב את הילדים שלי.

אורלי לוי אבקסיס: זו שאלה מסוכנת כי השאלה הזו יכולה להביא את הפסק קיומה של הפריפריה כמנוע מוביל.

אורלי לוי אבקסיס: הערים יכולות להפוך לערי רפאים.

אורלי לוי אבקסיס: תסתכלו על המציאות.

אורלי לוי אבקסיס: לילדים שלנו קשה להשיג משכנתא, לילדים שלנו קשה להשיג חינוך, לילדים שלנו קשה אפילו להשיג את הדברים האלמנטריים ביותר כי ראש הרשות לא יכול לגייס את הכסף.

אורלי לוי אבקסיס: אם ראש הרשות לא יכול לגייס את הכסף לדברים הבסיסיים ביותר, הוא בטח לא יקבל את האקסטרות.

אורלי לוי אבקסיס: לכו ותבררו כמה תקנים של עובדים סוציאליים ופסיכולוגים למשל בתל אביב העירייה נותנת כאקסטרה.

אורלי לוי אבקסיס: כלומר, לא בשביל איזשהו איזון או מצ'ינג.

אורלי לוי אבקסיס: הם שמים מאה אחוזים מהכיס שלהם בגלל שהם יכולים להרשות לעצמם ואז הילדים שם יקבלו יותר אבל גם הילדים החלשים שם כנראה יקבלו יותר בגלל הנגישות ובגלל היכולת של אותה רשות לגבות מסים כי יש לה שטחי מסחר גדולים.

אורלי לוי אבקסיס: אני רוצה לומר לכם עוד משהו.

אורלי לוי אבקסיס: אנחנו דנים כאן ובמקביל יש ועדת רפורמות.

אורלי לוי אבקסיס: אי הצדק הזה קיים והוא קיים כבר אצל התושבים האלה וזה לא משנה אם הם הגיעו מהמזרח או מהמערב או בעלייה קדומה יותר או מאוחרת יותר.

אורלי לוי אבקסיס: הם משלמים מחיר.

מכלוף מיקי זוהר: אנחנו צריכים להתכנס לסיום.

אורלי לוי אבקסיס: אני ממש מנסה.

אורלי לוי אבקסיס: בזמן הזה מתקיימים בוועדת הרפורמות דיונים על התחדשות עירונית ומה שאנחנו כחברי כנסת מנסים לעשות זה למנוע הגליה של אוכלוסייה חלשה למקומות אחרים, רק בגלל שהנדל"ן עליו הם יושבים עכשיו הפך להיתות נדל"ן שווה ורוצים להוציא אותם החוצה בלי להבטיח את הזכויות שלהם.

אורלי לוי אבקסיס: אנחנו נאבקנו.

אורלי לוי אבקסיס: הבאנו לחלק מהתיקונים בתוך החוק אבל אני רוצה להגיד לכם עוד משהו.

אורלי לוי אבקסיס: אתם יודעים, חיזוק מבנים.

אורלי לוי אבקסיס: במדינת ישראל יש המון בתים שנבנו לפני שנות ה-80 והם לא עומדים בתקן של חיזוק מבנים.

אורלי לוי אבקסיס: אז מה קורה?

אורלי לוי אבקסיס: במרכז הארץ נותנים את תמ"א ואז נותנים לך תמ"א 38 ושם בעצם נותנים אופציה להרחיב את זכויות הבנייה על כך שיחזקו את המבנים.

אורלי לוי אבקסיס: יגדילו את הדירות, המבנים יהיו יותר יפים, חדשים וכדומה.

אורלי לוי אבקסיס: אומרים לך בממשלה שבפריפריה זה לא כלכלי.

אורלי לוי אבקסיס: מה לא כלכלי?

אורלי לוי אבקסיס: למגן את האזרחים שלך מפני רעידת אדמה כשאתם, הרשות הממשלתית, רח"ל ואחרים, מודעים לכך שהמבנים האלה יתמוטטו בשעת אסון?

מכלוף מיקי זוהר: אורלי, נא לסיים.

אורלי לוי אבקסיס: אני שואלת שאלה פשוטה.

אורלי לוי אבקסיס: היה וזה נכון, איפה הפתרונות היצירתיים שלכם?

<קריאה: זה לא כלכלי.

אורלי לוי אבקסיס: אז תהפכו את זה לכלכלי.

אורלי לוי אבקסיס: אם זה לא כלכלי, תיכנסו אתם כרשות ותחזקו את המבנים ותחדשו את הבניינים האלו ואולי גם תרחיבו את הדירות כי זה כלכלי למדינה לשמר את האוכלוסייה הטובה בפריפריה.

מכלוף מיקי זוהר: בהחלט.

אורלי לוי אבקסיס: היה ולא, שיבואו ויגידו שרוצים להיות מדינת מרכז.

אורלי לוי אבקסיס: לפחות שיצהירו, שלא נמכור אשליות לאותם צעירים שנשארו עם הילדים שלהם, שמשלמים באיכות של החיים של הילדים שלהם.

אורלי לוי אבקסיס: אנחנו עדיין אוהבים את המקום בו גדלנו ואנחנו עדיין מאמינים בו.

אורלי לוי אבקסיס: אני רוצה להגיד לך שאנחנו שמים כל כך הרבה תקוות על הגב שלך ואני מקווה מאוד שאתה באמת יודע להלחיץ את מי שיודע להילחץ ואולי על ידי כך אנחנו נקבל גם דברים.

מכלוף מיקי זוהר: לא לחוץ.

מכלוף מיקי זוהר: הייתי מגדיר את זה כדרוך.

אורלי לוי אבקסיס: אני אומר כאן אמירה פוליטית.

אורלי לוי אבקסיס: כשאני רואה מה קורה בתקשורת, אני מודאגת כי זה מתנהל כמו משחק ילדים ובמשחק הילדים הזה מי שמשלם את המחיר, אלה אנחנו, הילדים של כולנו ואני לא יודעת מה השיקולים שמובילים להכרעות ומה השיקולים שמביאים להחלטות הזויות.

מכלוף מיקי זוהר: עוד לא השתמשתי בפטיש, אבל אני אשתמש בו.

אורלי לוי אבקסיס: השאלה היא לאן דרכנו.

אורלי לוי אבקסיס: אם זו השיטה, אולי אנחנו צריכים להשתמש בשיטה הזו.

אורלי לוי אבקסיס: לא מקובל עלי, לא נכון, אבל אני מצפה ממך לצקת תוכן בתוך הוועדה הזו שגם תביא בשורה.

מכלוף מיקי זוהר: תודה רבה לך גברתי חברת הכנסת אורלי לוי אבקסיס.

מכלוף מיקי זוהר: אני חייב לומר שהדיון חייב להסתיים בדיוק בעוד עשר דקות ולכן כל דובר יקצר את דבריו ללא יותר משתי דקות.

מכלוף מיקי זוהר: ידבר דובר תנועת הפריפריות אבי דאבוש ומיד אחריו חבר הכנסת זוהיר בהלול.

<אבי דאבוש: אני אעשה את זה בזריזות.

<אבי דאבוש: קודם כל, אני חייב להתחיל בכל זאת בברכות.

<אבי דאבוש: שהחיינו כבר בירכנו ואני מצטרף.

<אבי דאבוש: שהחיינו וקיימנו והגיענו לזמן הזה.

מכלוף מיקי זוהר: אמן.

<אבי דאבוש: אנחנו יכולים להיות מאדו ציניים כלפי הדבר הזה ודובר קצת.

<אבי דאבוש: אנחנו מבינים שהיה ויכוח בין קואליציה ואופוזיציה אבל זו הזדמנות יוצאת דופן ולפחות מההיכרות הלא קצרה – אמנם לא ארוכה – בינינו, אני חושב שזה ברור לי לפחות למה לקחת על עצמך את הוועדה.

<אבי דאבוש: אנחנו בעניין הזה.

<אבי דאבוש: כמה דברים קונקרטיים כי אין לנו הרבה זמן.

<אבי דאבוש: תנועת הפריפריות הוקמה מיד לאחר הבחירות האחרונות מתוך המקום הזה של השיח שהיה פריפריות מצביעות למי שדופק אותן.

<אבי דאבוש: כביכול הפריפריות הן נבערות מדעת, כביכול אנחנו לא רציונאליים, שבטיים וכולי.

<אבי דאבוש: יצרנו חיבור מדהים בין קבוצות גם במובן הפוליטי מהבית היהודי - - -

מכלוף מיקי זוהר: כן, אגב, אני בעצמי השתתפתי בצעדה הזו וראיתי את אופי האוכלוסייה.

מכלוף מיקי זוהר: היא לא דיברה לא ימין ולא שמאל.

מכלוף מיקי זוהר: היא דיברה על אנשים חברתיים שאכפת להם מחלוקת משאבים צודקת.

<אבי דאבוש: בעיני זה לא לא ימין ולא שמאל אלא זה גם ימין וגם שמאל.

<אבי דאבוש: יש בזה חידוש.

<אבי דאבוש: גם פעילי הבית היהודי, גם פעיל ליכוד ותיק, גם חד"ש, מרצ, המחנה הציוני וכולי וכולי.

<אבי דאבוש: כולם ביחד בגלל שהנושא כל כך כבד משקל והוא אמיתי.

<אבי דאבוש: הוא בנפשנו.

<אבי דאבוש: חיברנו את הכוחות האלה וביחד אנחנו מקדמים סדר יום ושמחנו מאוד להצטרף למיכאל ולהיות שותפים שלו בצעדה ובמהלך הזה.

<אבי דאבוש: הצעדה הייתה רק יריית פתיחה וכרגע זה עומד לפתחנו.

<אבי דאבוש: שני דברים מאוד קונקרטיים.

<אבי דאבוש: עד עכשיו דיברנו על דברים כלליים וחשובים כי זה בכל זאת ישיבה ראשונה, אבל אנחנו צריכים להיות מאוד פרקטיים.

<אבי דאבוש: שמחתי מאוד שדיברת כבוד היושב ראש על זה שהסעיפים מחוק ההסדרים יגיעו לכאן וזה דבר מאוד מאוד חשוב.

<אבי דאבוש: כרגע יש לנו שני סעיפים רלוונטיים.

<אבי דאבוש: אני מקווה, אולי זו תקווה נאיבית, אני לא יודע מה יהיה בשבוע וחצי עד ה-11 באוגוסט הדיון בממשלה, שיהיו עוד סעיפים ויהיה תקצוב ממשלתי ולא רק מהרשויות החזקות, עם כל הכבוד לזה שאנחנו מבינים שגם הרשויות החזקות צריכות לתת את חלקן.

<אבי דאבוש: הממשלה, המדינה, הממלכה, צריכה לתת את חלקה בעניין הזה ואני מקווה שגם זה יבוא לכאן.

<אבי דאבוש: צריך להיות מאוד פרקטיים וכמו שאמרת אם צריך לשבת יום ולילה, גם אנחנו נגיע ממצפה רמון, וישבה לידי דינה דיין ממצפה רמון, ואנשים ממקומות אחרים.

<אבי דאבוש: אני מאזור שדרות.

<אבי דאבוש: אנחנו נגיע.

<אבי דאבוש: הדבר השני.

<אבי דאבוש: אמר חבר הכנסת דב חנין ובעניין הזה אנחנו לגמרי אתו.

<אבי דאבוש: אם תרצה, ואנחנו פונים אליך ואנחנו רוצים לייצר שותפות אמיתית, שותפות של הכנסת שהיא המקום אליו אנחנו נושאים את העיניים, המקום בו מתקבלות ההכרעות, בסופו של דבר, במקרה הזה, 31 בדצמבר, קריאה שנייה ושלישית של התקציב, אנחנו רוצים לייצר שותפות.

<אבי דאבוש: אנחנו נהיה לרשות הוועדה עם כל הקושי שאנחנו מתנדבים ואנחנו מכתתים רגלינו לפריפריה.

<אבי דאבוש: אנחנו כבר בפריפריות ונכתת רגלינו לכנסת בשמחה, אם אמנם מדובר לא רק על דיבורים אלא על שינוי.

<אבי דאבוש: בזה ניבחן כולנו.

<אבי דאבוש: אנחנו לרשותכם, תנועת הפריפריה והפעילים.

מכלוף מיקי זוהר: תודה רבה.

מכלוף מיקי זוהר: חבר הכנסת זוהיר בהלול.

זוהיר בהלול: אני חשבתי שרק הערבים מדברים ארוך, אבל מסתבר שגם היהודים עושים זאת.

מכלוף מיקי זוהר: לערבים אנחנו רוצים לתת העדפה מתקנת, עוד כמה דקות דיבור.

זוהיר בהלול: חבר'ה, מדינת ישראל מהמובילות בעולם בפערים הסוציו-אקונומיים.

זוהיר בהלול: זו מדינה מצליחנית אמנם אבל היא חוטאת בחטא אי השוויון.

זוהיר בהלול: אי שוויון לא נוצר מאליו אלא הוא נוצר בשל ליקויי חלוקה צודקת.

זוהיר בהלול: לפיכך אם אני אשאל את הבריות כאן באולם הנאה הזה, כל אחד ירגיש שמצבו פחות טוב משל האחר, היכן המכנה המשותף השוויוני בוודאות, באיזו שכבה?

זוהיר בהלול: בשכבת העוני.

זוהיר בהלול: העניים שם שוויוניים אבל ברגע שאתה זוקף גב ואתה מרים ראש, אתה מוצא את עצמך סובל מאי שוויון.

זוהיר בהלול: לפיכך אני חושב שהוועדה הזו היא בעלת ערך עצום כדי לנסות ולייצר.

זוהיר בהלול: שוויון לא יהיה.

זוהיר בהלול: שוויון אבסולוטי אין.

זוהיר בהלול: זה היה בסוציאליזם, בקומוניזם.

<קריאה: גם אז לא היה.

זוהיר בהלול: גם שם לא, אבל לפחות לפי התיאוריה.

מכלוף מיקי זוהר: זה היה מצג.

מכלוף מיקי זוהר: לא היה בפועל.

זוהיר בהלול: אני מרוצה שהסערתי את מוחכם.

זוהיר בהלול: אני באמת חושב שהוועדה הזו היא ועדה חשובה כדי לייצר אקלים של כמיהה וערגה לשוויון המיוחל.

מכלוף מיקי זוהר: חבר הוועדה יהודה גליק, בבקשה.

זוהיר בהלול: באתי עכשיו מישיבה ארוכה.

זוהיר בהלול: שני סיפורים.

זוהיר בהלול: אני באתי מעולם ההוראה.

זוהיר בהלול: אין כמו סיפור.

זוהיר בהלול: כשהתחלת לדבר על המעבר שלך מתל אביב לפריפריה, לבית שאן, זה ריתק את האנשים יותר מכל דבר אחר.

זוהיר בהלול: נתחיל מהסיפור האינדוקטיבי.

יגאל גואטה: למה הוראה?

יגאל גואטה: כולם יודעים שבאת מהספורט.

זוהיר בהלול: יש לי אחות יחידה.

זוהיר בהלול: יש לי גם אח.

זוהיר בהלול: אחותי סגרה שבעה עשורים רק לפני כמה חודשים.

זוהיר בהלול: היא הייתה עובדת מצטיינת במשרד הרווחה.

זוהיר בהלול: היא עדיין ללא בית.

זוהיר בהלול: אין לה בית בחזקתה.

זוהיר בהלול: היא מתגוררת בדירה ששייכת לעמידר.

זוהיר בהלול: כל אימת שאני לוקח אותה ברכבי אלינו או לארוחה או למשהו כי היא הגדולה המבוגרת אצלנו, היא תמיד מסתכלת ואומרת: הווילה הזו, מאיפה אנשים הביאו את הכסף?

זוהיר בהלול: הבית הזה, מאיפה אנשים הביאו את הכסף?

זוהיר בהלול: אני אומר לה, אל תשאלי כי זה עולם כמנהגו נוהג.

זוהיר בהלול: יש כאלה שידם משגת ויש כאלה שידם לא משגת.

זוהיר בהלול: אנחנו לא חותרים לשוויון מכיוון שהשוויון הוא אינו נחלתה של האנושות אבל אנחנו כן חותרים לחלוקה צודקת של ממשלה שאמורה לייצר שוויון בין בני אדם והיא לא עושה זאת.

זוהיר בהלול: לכן אני אומר לכם, זו לא אמירה פוליטית, המשפט המסיים.

זוהיר בהלול: צאו למחות.

זוהיר בהלול: אם יש כאן אנשים שחושבים שהם מופלים לרעה, אסור לשתוק.

זוהיר בהלול: למה אתם רק יוצאים למחאות בעניינים פוליטיים?

זוהיר בהלול: אמנם הייתה מחאה חברתית אבל היא הייתה לפני חמש-שש שנים.

יגאל גואטה: הייתה הצעדה.

זוהיר בהלול: בצעדה גם אני השתתפתי.

אורלי לוי אבקסיס: אני חושבת שכולנו השתתפנו.

אורלי לוי אבקסיס: נשאנו בנטל.

זוהיר בהלול: זה לא הישג גדול שהשתתפנו אבל לפחות רצינו להוות דוגמה טובה ולהיות לצדכם.

אורלי לוי אבקסיס: זה אומר שאנחנו לוקחים חלק בפתרון.

זוהיר בהלול: אני חבר הכנסת הצנוע והעניו, זוהיר בהלול אומר לכם, אל תשתקו, אל תתנו להם לתעתע בכם, אל תתנו להם לייצר אי שוויון.

זוהיר בהלול: מחאה היא לגיטימית במשטר דמוקרטי ובישראל יש משטר דמוקרטי.

זוהיר בהלול: הנה, ערבי אומר את זה.

מכלוף מיקי זוהר: זוהיר בהלול, יש אזרחים בבית, אפילו המשפחה שלי ברגע זה צופה והמשפט הזה שאמרת לדעתי ריגש אחד אחד שם.

מכלוף מיקי זוהר: בסופו של דבר אנחנו כאן חיים יחד ואין שום כוונה לאף אחד לשנות את זה.

מכלוף מיקי זוהר: הדבר היחידי שאנחנו רוצים זה שתהיה נאמנות והדדיות למדינה הזו והערבות ההדדית ובסופו של דבר שוויון מוחלט ללא שום הבדל ולא משנה מהו.

מכלוף מיקי זוהר: לכן שיתוף הפעולה, גם במסגרת הוועדה, יכול להועיל למטרות הללו כי ערביי ישראל צריכים לקבל את זכויותיהם ובלבד כמובן שיגלו את נאמנותם למדינה הזו.

זוהיר בהלול: אני מאוד שמח על ההערה שהיא הערה ערכית אבל שם המילה נאמנות, לוקחת פוסט מרכזיות במשפט.

יגאל גואטה: הוא דיבר על זה קודם.

מכלוף מיקי זוהר: דיברנו על זה קודם.

מכלוף מיקי זוהר: זו בעיה אחת.

זוהיר בהלול: אנחנו נאמנים.

זוהיר בהלול: האוכלוסייה הערבית אוהבת את המדינה אבל היא לא מרוצה מהמדינה מכיוון שיש פער גדול.

מכלוף מיקי זוהר: צריך לתקן את זה.

יגאל גואטה: מה שבטוח זה שמה ששווה אצל כל חברי הכנסת הוא שכולם כאשר הם מדברים, הם חושבים שהם מדברים קצר.

מכלוף מיקי זוהר: אחרון הדוברים, חבר הכנסת יהודה גליק, חבר הוועדה.

יהודה גליק: עוד לא התרגלתי שאני בצד הזה של השולחן.

יהודה גליק: יש כאן כל כך הרבה חברים שלי, אחד מהם מדבר עם חבר הכנסת גואטה.

יהודה גליק: מר ביטון, שלום לך, ברוך הבא, ידידי, אהוב לבי.

יהודה גליק: אחד האנשים הנפלאים ביותר, חוץ מהבעיה שיש לו בעיה במפלגה אבל חוץ מזה הוא היה יכול להיות מושלם.

יהודה גליק: נמצא כאן גם אבי.

יהודה גליק: באמת, כל כך הרבה חברים.

יהודה גליק: יוחאי מתחבא שם.

יהודה גליק: יש כאן בלי סוף חברים.

יהודה גליק: גם שבח.

יהודה גליק: אני מתנגד התנגדות מוחלטת לשוויון.

יהודה גליק: כשהילדים שלי אומרים למה הוא קיבל, אני אומר להם שוויון יש רק באפס.

יהודה גליק: אם אף אחד לא מקבל, יש שוויון.

יהודה גליק: לכן לוועדה הזאת לא קוראים ועדה לשוויון אלא קוראים לה לצדק ולפעמים יש כאלה שמגיע להם יותר.

יהודה גליק: לפעמים צריך לבטל מצ'ינג כי יש כאלה שמגיע להם יותר.

יהודה גליק: כל הרעיון של הוועדה הזאת הוא לא לחפש שוויון.

יהודה גליק: לפעמים יש אוכלוסיות שהן יותר חלשות ויש יותר חזקות ובעזרת השם אנחנו מאוד שמחים על חברי הכנסת ועל האזרחים הערביים ובעזרת השם אנחנו רוצים שיהיו עוד הרבה.

יהודה גליק: בעזרת השם, כאשר נחיל את החוק הישראלי על כל יהודה ושומרון יהיו עוד הרבה והם יהיו חלק בלתי נפרד.

יהודה גליק: יהיו להם זכויות בעזרת השם.

יהודה גליק: אחרי ההערה של יגאל שאמר שאנחנו חושבים שאנחנו מדברים קצר, אני אומר שהוועדה הזאת צריכה לא לחפש שוויון.

יהודה גליק: אל תחפשו שכולם יהיו שווים.

יהודה גליק: שוויון זו בעיה.

יהודה גליק: שוויון יש באפס, כשאף אחד לא מקבל כלום.

יהודה גליק: צריך צדק.

יהודה גליק: ההוא הולך עם קביים, ולמה אני לא מקבל קביים כדי שיהיה שוויון?

יהודה גליק: אין דבר כזה.

יהודה גליק: מי שצריך קביים, יקבל.

יהודה גליק: מי שצריך מקל, יקבל.

יהודה גליק: מי שצריך חמור, יקבל.

יהודה גליק: מי שצריך טרקטור, יקבל.

יהודה גליק: מי שצריך דמי ארנונה כשיש אזור תעשייה שכל הארנונה שלו הולכת לכל מיני קיבוצים שיש להם הון תופעות ולידם עיירת קריית מלאכי עומדת בצד וקורסת, אז אני לא מחפש שוויון.

יהודה גליק: אנחנו מחפשים צדק חלוקתי כדי שלכולם יהיה שוויון הזדמנויות ושיהיה צדק בתוכנו.

יהודה גליק: לכן, מיקי אהובי, אתה איש יקר ואני אטריד אותך ואגרום לך לחייך הרבה בוועדה ואשתדל לעזור ולסייע לכל החברים.

יהודה גליק: תודה רבה.

מכלוף מיקי זוהר: אדוני יותר ממוזמן להישאר בוועדה לקראת הדיון החשוב שיתקיים מיד אחרי שאני אנעל את הישיבה הזאת.

<רן מלמד: אם אפשר לומר משהו בעשרים שניות.

מכלוף מיקי זוהר: בבקשה.

<רן מלמד: תודה.

<רן מלמד: סמנכ"ל עמותת ידיד.

<רן מלמד: מעבר לברכות הגדולות, קודם כל, בישיבה הקודמת של ועדת החינוך ישב כאן יושב ראש ועדת ביטון ואמרו שישראל מתחלקת למה שהיה לפני ועדת ביטון לבין מה שאחריה.

<רן מלמד: אני מאחל שבקרוב נגיד שמה שקורה כאן בכנסת יתחלק לפני הקמת הוועדה לצדק חלוקתי ואחרי הקמתה.

<רן מלמד: בקשה קטנה.

<רן מלמד: בסעיף 52 להסכם הקואליציוני בין הליכוד לרשימת כולנו כתוב במפורש ששתי המפלגות יקדמו פתרונות לנושא התקציב הדיפרנציאלי ובעיית המצ'ינג.

<רן מלמד: אני מבקש ממך ללכת לשני ראשי המפלגות האלה בשם כל חברי הוועדה הזאת ולבקש לקדם את הצעת החוק שלך, של אורלי לוי ושל יוסי יונה כדי להביא פתרון לנושא המצ'ינג.

מכלוף מיקי זוהר: בהחלט.

מכלוף מיקי זוהר: חברים, לא למחוא כפיים.

מכלוף מיקי זוהר: זה אסור.

מכלוף מיקי זוהר: אנחנו בהחלט נעשה את כל המאמצים.

מכלוף מיקי זוהר: אמרתי, גם כיושב ראש הוועדה לצדק חלוקתי וגם כמרכז הקואליציה בוועדת הכספים, אלה שני תפקידים שכן יכולים להשפיע על העניין הזה ואני גם מקווה שנביא את ההישגים.

מכלוף מיקי זוהר: אני בהחלט אעשה את זה.

מכלוף מיקי זוהר: חברי, אני אסכם את הדיון.

מכלוף מיקי זוהר: אני מניח שכמעט אין נושא שהוועדה הזו לא תוכל לעסוק בו.

מכלוף מיקי זוהר: היא רחבה מאוד אבל אני מתכוון למקד אותה להיכן שיהיה קיפוח ולא משנה איזה סוג של קיפוח.

מכלוף מיקי זוהר: בכל מקום שאני אראה שיש קיפוח של חלש אל מול חזק, הוועדה זו תקיים דיון.

<קריאה: גם בחקלאות.

מכלוף מיקי זוהר: בכל נושא.

מכלוף מיקי זוהר: הדיונים יהיו דיונים מעמיקים אליהם יגיעו משרדי הממשלה וייתנו כאן הסברים ותשובות.

יהודה גליק: לא צריך הסברים.

יהודה גליק: פתרונות.

יהודה גליק: הסברים יש מספיק.

מכלוף מיקי זוהר: לאחר מכן הם גם יצטרכו לתת פתרונות ואם יש צורך נביא אותם שבוע אחרי שבוע אחרי שבוע עד שיימצא פתרון.

מכלוף מיקי זוהר: כל משרדי הממשלה יצטרכו לתת מענה והדיון הציבורי יהיה דיון סוער והתקשורת תדע על כך ובסופו של דבר אנחנו צריכים לזכור שכולנו נותנים דין וחשבון לציבור.

מכלוף מיקי זוהר: אם אנחנו לא נדע לבצע את הפעולות שהציבור מצפה מאתנו, כולנו נלך הביתה.

מכלוף מיקי זוהר: כדי להישאר כאן, להמשיך ולשרת את הציבור, אנחנו צריכים להצדיק את הזכות הזו, אנחנו צריכים להצדיק את הבחירה הזאת ואפשר להצדיק אותה במעשים תוך כדי הגשמת המדיניות של הציבור ששלח אותך לכנסת.

מכלוף מיקי זוהר: אני כנציג מחוז הנגב בסיעת הליכוד, כמי שמגיע מהפריפריה, כמי שמגיע ממפלגת הליכוד, מפלגת השלטון, מבין היטב מה הבוחרים שלי מצפים ממני ומבין היטב איך אני צריך לבצע את המדיניות הזאת.

מכלוף מיקי זוהר: אני מקיש פעם ראשונה על הפטיש.

מכלוף מיקי זוהר: הישיבה הראשונה ננעלה.

מכלוף מיקי זוהר: תודה רבה.